Korea Selatan Mengalami Kekurangan Stok Kimichi!

Siri taufan yang melanda Korea Selatan pada musim panas lepas memberi kesan bukan saja dari segi kemusnahan harta benda dan kehilangan nyawa. Malah, ia mengundang masalah baru dalam bentuk kekurangan makanan tradisi mereka iaitu kimchi!

Ianya berikutan kobis yang menjadi ramuan utama penghasilan kimchi tidak banyak diperoleh akibat faktor cuaca ekstrem.

Disebabkan siri taufan yang melanda negara itu, banyak tanaman kobis rosak dan membawa kepada peningkatan harga lebih 60%. Hal ini membuatkan ramai gusar seperti ibu kepada dua anak, Jung Mi-ae.

Sudah menjadi tradisi kepada Mi-ae dan warga Korea lain membeli kobis dan sayur-sayuran lain dalam jumlah besar untuk menghasilkan kimchi pada tahun hadapan.

Apa yang dilakukan mereka dipanggil gimjang dan tradisi ini beralih dari satu generasi ke satu generasi lain selama berabad lamanya.

Mi-ae berkata, “Harga kobis sudah tidak masuk akal. Saya terpaksa menggosok mata saya sekali lagi kerana ia tidak masuk akal.”

Namun akibat musim hujan yang paling lama direkodkan dan siri taufan yang melanda Korea Selatan, ia menjejaskan tanaman dan rantaian bekalan dengan harga makanan segar naik sebanyak 22%.

Mengikut data Korea Statistics, kenaikan tersebut merupakan yang paling tinggi disaksikan sejak awal tahun 2011.

Kekurangan kobis di pasaran memaksa sesetengah pemain industri peruncitan menggantung jualan kobis mereka seperti Daesang Corp.

Manakala CJ CheilJedang Corp pula sedang mencari sumber alternatif bagi memenuhi permintaan tinggi memandangkan ramai orang makan di rumah disebabkan pandemik Covid-19.

Felo penyelidik Institut Ekonomi Luar Bandar Korea, Kim Dajung berkata,”Kobis amat sensitif dengan perubahan iklim dan cuaca ekstrem boleh menjejaskan pengeluaran hasilnya.

Walaupun harga mula stabil, ketidaktentuan harga dijangka berterusan sehinggalah musim gimjang yang bermula pada pertengahan November ini.”

Isu kekurangan kobis dijangka dapat diatasi berikutan keadaan cuaca yang lebih baik sekaligus mengurangkan peningkatan harga sayur berkenaan.

Bagi penduduk Korea, ia satu berita baik lagi-lagi selepas melihat peti sejuk kimchi mereka mula kosong. Peti sejuk ini membantu kimchi disimpan mengikut suhu yang sesuai.

Bagi suri rumah Lee Neung-hwa, 64, gimjang harus diteruskan. Namun dengan harga sebegini rupa di pasaran, dia tidak memasak stew kimchi dengan kerap seperti sebelum ini.

RUJUKAN:

Heesu, Lee. (2020). A kimchi disaster is brewing after cabbage fields crippled across South Korea. Bloomberg.


Kerana Sekeping Sandiwch Dan Roti, Subway Disaman?

Amerika Syarikat bukanlah sebuah negara yang telus gila-gila. Tetapi ada satu benda pasal mereka yang Malaysia boleh contohi.

Dalam bab perniagaan, mereka tidak langsung berkompromi. Jika satu produk dipasarkan sebagai daging lembu, memang wajib daging lembu.

Andainya itu daging tiruan, siaplah. Itulah nasib yang menimpa sebuah gergasi industri makanan, iaitu Subway.

Subway sekarang ini berdepan dengan saman kerana sekeping sandwic. Cuba fikir sejenak. Ada banyak sebab untuk saman satu pihak: fitnah, menipu wang atau mengai.bkan. Ini saman pasal sandwic!

Tetapi itulah realiti di sana, kerana Subway didapati memasarkan suatu produk katanya mengandungi ikan tuna.

Walau bagaimanapun, pada 21 Januari 2021, dua orang plaintif bernama Karen Dhanowa dan Nilima Amin telah memfailkan saman terhadap tiga pihak: Subway Restaurant Inc., Franchise World Headquarters LLC, dan Subway Franchisee Advertising Trust Fund Ltd. Corporation.

Tiga orang defendan ini diheret ke mahkamah selepas plaintif menjalankan kajian sampel. Mereka telah membeli daripada beberapa kedai Subway di California.

Kemudian sandwic tuna ini dibawa ke makmal untuk diuji ketepatan ikan tuna. Apa yang mereka dapati rupanya bercanggah dengan pemasaran Subway.

Kerana hasil kajian mereka mendedahkan Subway guna campuran bukan tuna tetapi nampak dan rasa seperti tuna (Carman, 2021).

Jadi mereka membawa Subway ke Mahkamah Daerah Utara California. Tetapi pihak Subway pula membalas bahawa dakwaan plaintif sebenarnya tidak berasas.

Rangkaian mereka menggunakan tuna yang ditangkap daripada habitat asal (bukannya tuna kolam).

Perintah saman ini sebenarnya adalah untuk mendapatkan tindakan mahkamah bagi menguji produk Subway. Jika konsisten, Subway boleh berdepan dengan kes mahkamah yang barangkali difailkan ribuan orang.

Kerana menurut Dhanowa dan Amin, kaedah pemasaran Subway merupakan suatu penipuan kerana tidak mengandungi bahan yang dikatakan.

Produk tiruan ini siap menjimatkan Subway wang yang banyak, satu tuduhan sangat berat dalam pemerhatian undang-undang Amerika Syarikat. Namun bagi pihak Subway, pendekatan Dhanowa dan Amin hanya untuk mendapatkan nama sahaja.

Siapa Akan Menang?

Amerika Syarikat melaksanakan undang-undang sama seperti negara lain. Semuanya tertakluk kepada hujah guaman plaintif dan defendan yang akhirnya ditentukan satu keputusan oleh pihak kehakiman.

Jika ada pihak melanggar undang-undang sekalipun, hujah yang baik boleh menyelamatkan pembela. Subway ada pengalaman dalam bab ini.

Dua pelanggan di New Jersey mengemukakan saman terhadap rangkaian ini atas alasan yang menghairankan.

Mereka membeli produk yang dipasarkan sebagai “foot-long sandwiches” (sandwic 12 inci) daripada 17 kedai Subway. Mereka tidak berpuas hati kerana semua sandwic hanya 11.5 inci sahaja (Ulla, 2013).

Setelah dibaca di mahkamah, pihak hakim terus menutup kes yang katanya sangat buang masa (Stempel, 2017).

Bukan setakat itu sahaja, Subway berdepan tuduhan sama di Ireland yang mempersoalkan jika roti mereka menepati piawaian untuk layak digelar “roti ruji”.

Pengusaha-pengusaha francais juga menuduh syarikat Subway macam-macam, katanya pihak pemeriksa kualiti (quality inspection) sengaja buat kacau. Sampai sabun dalam tandas pun jadi isu (Hsu & Abrams, 2019).

Bukan setiap masa Subway menjadi sasaran undang-undang. Ada sekali Subway siap membuat ser.angan terhadap Canadian Broadcasting Corp.

Kata Subway, CBC membuat tuduhan bahawa produk ayam Subway hanya mempunyai 50 peratus ayam sahaja (Domonoske, 2017).

Mahkamah Tinggi Ontario menutup kes ini, atas hujah siasatan CBC adalah demi kepentingan awam. Walau bagaimanapun, Subway mendapat kemenangan tertangguh dalam peringkat Mahkamah Rayuan yang menyambungkan kes saman AS$210 juta (The Canadian Press, 2021).

Kes ini mungkin nampak besar. Tetapi dibandingkan dengan Johnson & Johnson, jumlah AS$210 juta ini sikit sahaja.

Pada tahun 2018, mahkamah membuat keputusan selepas mendengar hujah kedua-dua pihak mengenai saman 22 wanita terhadap Johnson & Johnson.

Menurut kumpulan plaintif, bedak buatan Johnson & Johnson telah menyebabkan ka.sner ovari.

Juri yang mengadili perbicaraan berpihak kepada plaintif. Johnson & Johnson dikehendaki membayar AS$4.69 bilion sebagai pampasan (Bever, 2018).

Berbalik kepada Subway dan Malaysia. Kalau satu produk dipasarkan dengan nama atau ciri produk, maka penjual mestilah menjual produk tersebut.

Sekarang ini berkali-kali pelanggan mengadu yang Milo dijual kedai tidak menggunakan Milo tulen. Ramai membuat aduan kepada KPDNHEP atas hujah dagangan palsu pada barangan ditawarkan.

Ini merupakan satu kesalahan di bawah Akta Perihal Dagangan 2011.

Bahagian undang-undang sudah baik. Cuma rakyat sahaja perlu menggunakannya bagi memelihara kepentingan awam.

RUJUKAN:

Bever, L. (2018, Julai 14). Johnson & Johnson ordered to pay $4.7 billion to women who say baby powder gave them (ditapiskan). The Washington Post.

Carman, T. (2021, Januari 28). Subway’s tuna is not tuna, but a ‘mixture of various concoctions’, a lawsuit alleges. The Washington Post.

The Canadian Press. (2021, Januari 19). Subway can proceed with $210M defamation suit against CBC over chicken report, appeals court rules. CBC.

Domonoske, C. (2017, Mac 1). DNA tests find Subway chicken only 50 percent meat, Canadian news program reports. NPR.

Hsu, T., & Abrams, R. (2019, Jun 28). Subway Got Too Big. Franchisees Paid a Price. The New York Times.

Stempel, J. (2017, Ogos 26). ‘Worthless Subway ‘Footlong” sandwich settlement in thrown out: U.S. court. Reuters.

Ulla, G. (2013, Januari 23). Men sue Subway, demand actual 12 inch footlong Subs. Eater.


Joint Economic Area Pernah Wujud Di Semenanjung Korea?

Dalam Money Heist Korea, kita dihidangkan dengan fantasi Korea Selatan dan Korea Utara diambang penyatuan dengan penubuhan Joint Economic Area (JEA). JEA pula adalah kawasan yang menunjukkan orang Korea dari kedua-dua selatan dan utara hidup bersama sebagai satu bangsa. Buktinya di dalam kilang percetakan wang, orang Selatan dan Utara telah bekerja bersama-sama walaupun berlainan ideologi.

Tahukah anda, JEA sebenarnya pernah wujud di dunia nyata? Sekali dengar memang tak logik sebab mustahil untuk kedua-dua Korea bersatu. Ditambah lagi ketegangan antara selatan dan utara sentiasa wujud ekoran sikap ego mereka. Biarpun begitu sifat mahu bersatu sebagai bangsa Korea tetap wujud di jiwa selatan dan utara. Buktinya kawasan seakan-akan JEA telah wujud di Mount Kumgang dan Kaesong Industrial Region.

Jadi macam mana JEA versi dunia nyata ini boleh wujud?

Pada tahun 1998, Korea Utara telah memberikan kebenaran kepada Korea Selatan untuk membangunkan Mount Kumgang sebagai kawasan pelancongan. Bagi tujuan itu, Korea Selatan terus mengarahkan Hyundai Asan mengeluarkan modal sebanyak $400 juta untuk membangunkan kompleks seluas 530km2 untuk memajukan Mount Kumgang.

Sebagai balasan, Korea Utara akan memperolehi bayaran $1bilion daripada Hyundai Asan sebagai pemilik kawasan tersebut. Hasil daripada pembangunan ini, Hyundai Asan berjaya membina pelbagai infrastruktur seperti 10 hotel mewah, 10 restoran, padang golf, hospital dan bermacam-macam lagi.

Dengan fasiliti yang sangat maju dan mewah, Mount Kumgang telah menerima kira-kira 1.96 juta pelancong dari 1998 sehingga 2008. Secara tidak langsung, Korea Utara turut menerima laba daripada industri pelancongan dengan mencatat keuntungan sebanyak $487 juta dalam masa 10 tahun.

Walau bagaimanapun, Mount Kumgang yang membawa sinar penyatuan dua Korea akhirnya ditutup pada tahun 2008 angkara tindakan Korea Utara. Korea Selatan mendakwa bahawa Korea Utara telah menembak seorang pelancong sehingga mati. Bagi mempertahankan diri, Korea Utara mendakwa pelancong itu telah masuk ke kawasan tentera dan berkeras tidak mahu beredar. Pilihan yang Korea Utara ada hanya tembak sahaja atas alasan menceroboh.

Untuk memastikan keselamatan pelancong, Korea Selatan telah menutup seketika operasi di Mount Kumgang sehingga kes tembakan itu selesai. Tapi Korea Utara pula bertindak lebih ganas dengan merampas terus segala fasiliti di Mount Kumgang. Korea Utara mendakwa Korea Selatan sengaja mensabotaj ekonomi negara itu dengan menutup Mount Kumgang. Sejak itu Mount Kumgang dioperasikan sendiri oleh Korea Utara.

Kaesong Industrial Region dibangunkan oleh Korea Selatan adalah bertujuan untuk membantu saudara mereka di utara keluar daripada kemelesetan ekonomi. Bukan itu sahaja, Korea Selatan juga ada tujuan lain iaitu menggunakan buruh murah dari Korea Utara untuk tingkatkan penghasilan produk.

Sebagai permulaan, Korea Selatan telah meminta Hyundai dan Korea Land Corporation menjadi syarikat pertama yang beroperasi di Kaesong Industrial Region. Setelah kedua-duanya sukses, tambahan lagi 124 turut beroperasi di sana. Apa yang Korea Selatan dapat adalah memanfaatkan lebih 50,000 buruh Korea Utara untuk penghasilan produk tanpa perlu bergantung kepada buruh asing. Penetapan beberapa kelebihan seperti zon bebas cukai, penggunaan mata wang asing dan non-visa buat perjalan ke sana menjadi lebih mudah.

Bagi pihak Korea Utara pula, mereka memperoleh $100 juta daripada bayaran gaji yang dibuat oleh Korea Selatan. Secara keseluruhannya pula, Korea Utara berjaya mengaut keuntungan sebanyak $2bilion daripada kawasan itu sahaja.

Namun pada 2016, Korea Selatan telah menghentikan keseluruhan operasi syarikatnya di Kaesong Industrial Region sebagai tindak balas kepada pelancaran roket oleh Korea Utara. Seperti biasa, Korea Utara telah merampas kesemua fasiliti di Kaesong Industrial Region untuk mereka operasikan sendiri. Sejak itu Kaesong Industrial Region terus ditutup dan impian penyatuan dua Korea tampak kabur.

Apa-apapun, Kaesong Industrial Region ini boleh dikatakan memiliki fungsi yang sama seperti JEA di Money Heist Korea. Kebetulan pula pengarah Money Heist Korea kata dia bayangkan JEA terletak di antara Kaesong dan Paju.

RUJUKAN:

BBC News. (2016, Februari 10). What is the Kaesong Industrial Complex? Dipetik daripada https://www.bbc.com/news/business-22011178

Yvonne Su. (2014, November 7). The quiet mountain: Kumgang since 2008. NK News. Dipetik daripada https://www.nknews.org/2014/11/the-quiet-mountain-kumgang-since-2008/


Little Miss Sunshine (2006) : Falsafah & Pengajaran

Beberapa hari lepas, The Patriots telah menerbitkan artikel-artikel berkaitan falsafah Friedrich Nietzsche. Jadi harini, aku akan mengulas salah satu filem hebat yang mengetengahkan falsafah Nietzsche di sebalik penceritaan yang menarik. Diharapkan, ulasan aku ini mampu memberi pemahaman yang lebih baik berkenaan falsafah beliau.

Little Miss Sunshine merupakan sebuah filem drama-komedi, dilakonkan oleh pelakon-pelakon terkenal Hollywood yang juga merupakan pemenang-pemenang anugerah-anugerah perfileman berprestij seperti Academy Award, Golden Globe Award dan juga Emmy Award.

Di antara pelakon-pelakon tersebut ialah Steve Carell, Paul Dano, Greg Kinnear, Alan Arkin, Toni Collette dan juga Abigal Breslin. Filem Little Miss Sunshine ini juga telah dinobatkan di dalam 4 Academy Awards dan telah memenangi 2 daripadanya, iaitu, Best Original Screenplay dan Best Supporting Actor yang telah dimenangi oleh Alan Arkin.

Filem ini, secara ringkas, mengisahkan tentang sebuah keluarga yang tidak sempurna ‘imperfect’ serta masalah-masalah yang dilalui oleh mereka sepanjang dalam perjalanan dari Albuquerque, New Mexico ke California untuk melihat anak perempuan mereka bertanding di dalam sebuah pertandingan ratu cantik atau ‘beauty contest’ yang diberi nama ‘Little Miss Sunshine’.

Sebelum kita mengetahui lebih lanjut mengenai mesej dan juga pengajaran yang boleh kita ambil daripada filem hebat ini, aku akan mengulas secara ringkas mengenai watak-watak protagonis yang terlibat di dalam Little Miss Sunshine.

i. The Dad, Richard Hoover (dimainkan oleh Greg Kinnear), seorang yang menggelar dirinya sebagai ‘life-coach’, seringkali menekankan konsep ‘winners’ dan ‘losers’ serta 9 langkah program ‘Refuse To Lose’ terhadap keluarganya,

ii. The Mom, Sheryl Hoover (dimainkan oleh Toni Collete), seorang ibu yang bekerja keras, dan perkahwinannya dengan Richard merupakan perkahwinan yang ke-2,

iii. The Uncle, Frank Ginsberg (dimainkan oleh Steve Carell), adik lelaki kepada Sheryl, seorang Proust Scholar yang gay, ‘depressed’ dan gagal dalam cubaannya untuk membunuh diri,

iv. The Brother, Dwayne Hoover (dimainkan oleh Paul Dano), seorang remaja lelaki berusia 17 tahun yang melihat Friedrich Nietzsche sebagai idola, bercita-cita menjadi seorang juruterbang dan telah berazam untuk membisu sehingga impiannya tercapai,

v. The Little Daughter, Olive Hoover (dimainkan oleh Abigail Breslin), seorang kanak-kanak perempuan berusia 7 tahun, berbadan sedikit gempal dan juga berkaca mata yang bercita-cita menjadi seorang ratu cantik,

vi. The Grandfather, Edwin Hoover (dimainkan oleh Alan Arkin), ayah kepada Richard, mengambil heroin serta merupakan ‘coach’ atau pelatih kepada Olive untuk rutin persembahannya dalam pertandingan Little Miss Sunshine.

Perjalanan mereka bermula apabila Olive telah terpilih untuk pertandingan ratu cantik Little Miss Sunshine yang diadakan di Redondo Beach, California. Keluarga kecil ini yang kurang mampu dari segi kewangan, terpaksa menaiki sebuah Volkswagen microbus berwarna kuning untuk ke California, demi memberi sokongan kepada Olive di dalam pertandingan tersebut.

1. Falsafah Friedrich Nietzsche.

Friedrich Nietzsche merupakan seorang filsuf yang berasal dari German. Beliau telah menerbitkan karya-karya berkaitan falsafah yang hebat dan terkenal seperti ‘Beyond Good and Evil’, ‘The Will To Power’, ‘Thus Spoke Zarathustra’ dan lain-lain. Nietzsche terkenal dengan kritikan beliau terhadap tradisi morality dan keagamaan di Eropah, dan beliau seringkali dikaitkan dengan sekumpulan ahli pemikir moden seperti Marx dan juga Freud.

Di dalam filem Little Miss Sunshine, kaitan Nietzsche boleh dilihat pada karakter Dwayne Hoover, yang meletakkan Nietzsche sebagai idola dalam hidupnya. Watak Dwayne, yang dimainkan oleh Paul Dano, boleh dilihat membaca novel Nietzsche yang bertajuk ‘Thus Spoke Zarathustra’ sebelum tidur dan juga sepanjang perjalanan ke California. Selain itu, terdapat sehelai kain rentang yang mengandungi portret Nietzsche yang digantung di dinding biliknya. Dwayne juga dapat dilihat memakai t-shirt yang tertulis ‘Jesus Was Wrong’ dan juga t-shirt berwarna putih yang mempunyai wajah Nietzsche di atasnya.

Konsep falsafah yang dipopularkan oleh Nietzsche yang boleh kita dapati di dalam Little Miss Sunshine adalah berkaitan nihilism, Will To Power dan juga Ubermensch.

Nihilism berasal dari perkataan Latin ‘nihil’ yang bermaksud nothing. Ia juga merupakan sebuah kata kerja ‘annihilate’ yang bermaksud untuk memusnahkan atau ‘bring to nothing’. Menurut Nietzsche dalam karya Will To Power, nihilism adalah sebuah kepercayaan bahawa segalanya akan musnah, dan seseorang itu mampu melakukan kemusnahan jika dia bekerja keras untuk memusnahkan.

Dalam erti kata mudah, nihilism adalah kepercayaan yang berkait rapat degan pessimism ekstrim dan skepticism radikal, di mana seorang nihilist tidak percaya kepada apapun, tidak mempunyai kesetiaan dan tidak mempunyai arah tuju dan objektif kecuali untuk melakukan kemusnahan. Nihilism seringkali dikaitkan dengan penolakan terhadap prinsip moral dan keagamaan kerana ianya merupakan satu kepercayaan yang menidakkan kewujudan Tuhan dan kebenaran. Nihilism menolak kebenaran dan keperluan yang terikat dengan prinsip moral dan keagamaan tersebut dengan alasan bahawa life is meaningless.

Will To Power (der Wille zur Macht) adalah merupakan salah satu karya Nietzsche yang agung, yang menekankan tentang human will. Nietzsche percaya bahawa will to power atau pun keinginan kuasa itu lebih kuat daripada keinginan untuk hidup, sebagaimana boleh dilihat pada pejuang berani mati yang sanggup mengorbankan diri demi sebab-sebab yang mereka rasa boleh memberikan kuasa yang lebih besar.

Will to power ini juga dikatakan lebih berkuasa daripada will to sex atau keinginan seksual, sebagaimana boleh dikaitkan dengan monks atau sida yang meninggalkan keinginan seksual demi kepercayaan mereka.

Secara ringkas, Nietzsche mengetengahkan bahawa Will To Power ini merupakan penguasaan individu terhadap dirinya sendiri (personal mastery), demi mencapai keinginan sendiri berbanding penguasaan terhadap orang lain.

Ubermensch, didefinisikan sebagai superhuman ataupun overman, merupakan sepatah frasa yang terdapat di dalam karya Nietzsche, Thus Spoke Zarathustra. Konsep Ubermensch ini menurut Nietzsche, bermaksud, konsep kesanggupan untuk menghadapi segala risiko demi kepentingan sejagat. Dalam erti kata yang lebih ringkas,

Ubermensch adalah seseorang yang mempunyai prinsip kendiri beserta kebolehan untuk menggerakkan orang lain dengan prinsip tersebut, prinsip yang independent dan tidak sekali-kali mengikut ‘herd instinct’.

Dalam filem Little Miss Sunshine ini, watak Dwayne telah berjaya memperlihatkan ketiga-tiga konsep falsafah yang diasaskan oleh Friedrich Nietzsche.

Konsep nihilism boleh dilihat dengan konfesi Dwayne tentang kebenciannya terhadap semua orang. Di dalam salah satu babak, Dwayne mengatakan bahawa keluarganya adalah losers dan dia tidak mahu mengikut jejak langkah mereka.

Baju yang dipakainya, mempunyai kata-kata ‘Jesus Was Wrong’ merupakan kaitan kepada pandangan Nietzsche berkenaan nihilism, tetapi Dwayne telah menyalah tafsirkan maksud nihilism yang diutarakan oleh Nietzsche. Nihilism menurut Nietzsche yang sebetulnya ialah keinginan untuk sebuah kehidupan yang tidak terikat dengan prinsip-prinsip yang palsu. Dalam filem ini, Dwayne melihat nihilism sebagai satu alasan untuk membenci semua orang di dalam hidupnya.

Konsep Will To Power dan Ubermensch dapat dilihat dengan keazaman Dwayne untuk membisu sehingga cita-citanya untuk menjadi juruterbang tercapai. Di dalam satu babak awal di mana Frank mempersoalkan sikap membisu beliau, ‘You don’t speak because of Friedrich Nietzsche?’ merupakan portrayal kepada Dwayne’s will to power, yang dipelajarinya dari novel Thus Spoke Zarathustra.

Menjelang pengakhiran filem, setelah mengetahui bahawa cita-citanya musnah, Dwayne telah memperlihatkan konsep Ubermensch di mana dia sedar bahawa apa yang paling penting adalah semangat dan keinginannya untuk mencapai cita-cita dan bukanlah apa yang diperkatakan orang lain, ‘…And f*** the Air Force Academy. If I want to fly, I’ll find a way to fly. You do what you love, and f*** the rest.’

2. Falsafah Marcel Proust

Marcel Proust merupakan seorang penulis novel yang berasal daripada Perancis. Beliau sangat terkenal dengan pandangan beliau terhadap pop culture pada abad ke-20. Antara karya beliau yang terhebat adalah sebuah novel yang mempunyai 7 jilid, A la recherché du temps perdu (In Search of Lost Time) yang beliau tidak sempat habiskan sebelum kematian beliau.

Secara ringkas, novel In Search of Lost Time mengisarkan tentang punca-punca yang membawa kepada kehidupan yang bermakna. Proust menulis novel ini dengan menggunakan kehidupannya sendiri sebagai rujukan utama, dalam perjalanannya mencari makna hidup. Novel tersebut juga merupakan usaha Proust untuk membantu orang lain, sepertimana yang dilakukan oleh ayahnya sendiri, Adrien Proust yang merupakan seorang doctor yang terkemuka di France suatu ketika dahulu.

In Search of Lost time mengkaji ‘social success’ sebagai salah satu punca kehidupan yang bermakna. Sebagai seorang yang lahir di dalam keluarga yang berprestij, Proust seringkali berfikir bahawa kehidupan beliau akan bermakna jika beliau bersosial dengan golongan atasan. Tetapi beliau kecewa apabila kebanyakan golongan atasan yang dikatakan ‘high-class’ merupakan golongan yang sangat membosankan dan kejam. Oleh itu, Proust mengatakan bahawa sikap-sikap yang terpuji dan baik itu terdapat di dalam setiap lapisan masyarakat daripada hierarki sosial yang berbeza.

Punca kedua kepada kehidupan yang bermakna, menurut Proust, merupakancinta dan kasih sayang. Proust percaya bahawa cinta dan kasih sayang mampu menimbulkan sikap saling memahami dan oleh itu, mereka yang bercinta tidak akan merasa kesunyian.
Punca ketiga dan paling relatable dalam mencari kehidupan yang bermakna, merupakan seni ataupun art. Proust membandingkan seni dan habit, dimana habit merosakkan deria manusia dengan familiarity, mencegah kita daripada menghargai kecantikan sekeliling. Artist, menurut Proust, merupakan mereka yang membuang habit dan dapat melihat dunia dari kaca mata yang lebih baik dan meluas.

Kesimpulannya, In Search of Lost Time mengajar pembaca untuk menghargai kehidupan selagi mampu, menghargai segala masa dan peristiwa, yang baik mahupun yang buruk. Ini kerana segala peristiwa yang dilalui dalam kehidupan merupakan bukti dan makna sebenar kehidupan itu sendiri.

Dalam filem Little Miss Sunshine, watak yang menggambarkan falsafah Proust ialah Frank Ginsberg, ‘the pre-eminent Proust Scholar in the US’. Pada awal filem telah dipaparkan babak dimana Frank memberitahu sebab-sebab dia cuba membunuh diri apabila disoal oleh Olive, mengatakan bahawa dia sangat sedih. Menurut Frank, peristiwa-peristiwa yang menyebabkannya ingin membunuh diri bermula apabila dia jatuh cinta kepada seorang pelajar lelakinya sendiri yang tidak dapat membalas cintanya.

Cintanya yang tidak berbalas membawa kepada peristiwa-peristiwa buruk yang lain sehingga menimbulkan tekanan kepada Frank dan seterusnya menyebabkan dia cuba membunuh diri tetapi gagal. Watak Frank berkait rapat dengan Marcel Proust dari segi cinta yang tidak berbalas, merupakan seorang gay dan watak yang dibawa oleh Frank dalm filem ini juga merupakan seorang Proust Scholar, seorang yang arif tentang karya Proust.

Di dalam salah satu babak dan dialog di mana Dwayne meluahkan keinginannya untuk berhenti bersekolah kepada Frank, Frank menyifatkan Marcel Proust sebagai, ‘French writer. Total loser. Never had a real job. Unrequited love affairs. Gay. Spent 20 years writing a book almost no one reads. But he’s also probably the greatest writer since Shakespeare.’ Frank seterusnya mengaitkan falsafah Proust dengan mengatakan, ’Anyway, he uh-…he gets down to the end of his life and he looks back and decides that all those years he suffered, those were the best years of his life because they made him who he was. All the years he was happy? You know, total waste. Didn’t learn a thing. So, if you sleep until you’re 18, ah think of the suffering you’re gonna miss. I mean, high school? High school – those are your prime suffering years. You don’t get better suffering than that.’

3. Beauty Pageants

Filem Little Miss Sunshine sebenarnya telah berjaya memperlihatkan American beauty standard dan bagaimana manusia, termasuk mereka yang masih muda dan berumur 6-7 tahun, tidak terlepas daripada standard-standard tersebut melalui beauty pageants atau pertandingan ratu cantik.

Daripada babak permulaan file mini sendiri, penonton dapat melihat Olive cuba meniru aksi-aksi ratu cantic daripada program televisyen. Ini membuktikan bahawa beauty standard yang telah ditetapkan oleh masyarakat mampu memberi kesan kepada kanak-kanak atau mereka yang berusia sangat muda. Pada umur 6-7 tahun, seorang kanak-kanak seharusnya mencari keseronokan dan mengenal dunia dengan pengetahuan dan permainan berbanding pil diet, make-up yang berat dan bentuk badan yang kurus dan ideal.

Apa yang boleh dilihat dari pertandingan ratu cantik Little Miss Sunshine itu sendiri, peserta-peserta cilik didedahkan kepada hyper-sexualisation, bertanding dengan pakaian renang yang menampakkan bentuk badan dan make-up yang menyerupai patung. Kebanyakan peserta-peserta mempunyai bentuk badan dan muka yang hampir serupa, fake tans and skinny bodies – the American beauty standard.

Pada babak sebelum giliran Olive mempersembahkan rutin tariannya di atas pentas, Richard dan Dwayne setelah melihat peserta lain dan bagaimana mereka dihakimi atau judged by the audience, telah cuba untuk manarik Olive keluar daripada pertandingan kerana mereka sedar bahawa Olive bukanlah ‘beauty queen’ material dan risau Olive akan ditertawakan oleh orang sekeliling. Namun, Sheryl telah menghalang mereka dan mengatakan, ‘Olive is who she is. She has worked so hard. She has poured everything into this. We cant just take it away from her. We cant. I know you wanna protect her, I know honey. But we gotta let Olive be Olive.’

Akhirnya, Olive tetap bertanding dan mempersembahkan rutin persembahannya dengan cara dan gayanya yang tersendiri. Dan babak persembahan Olive merupakan salah satu ‘highlight’ dalm Little Miss Sunshine.

4. Kekeluargaan

Dari babak pertama sehingga akhir filem ini, penonton akan didedahkan dengan gambaran sebuah keluarga yang tertekan. Masalah muflis, stress dan kehilangan boleh dirasai sepanjang filem ini berjalan. Namun, setiap daripada ahli keluarga Hoover ini mampu menyelesaikan masalah yang timbul bersama-sama, dengan sikap kekeluargaan.
Keluarga kecil Hoover ini mungkin bukanlah satu keluaga contoh. Mereka tidak sempurna dan mempunyai kekurangan masing-masing. Setiap watak mempunyai masalah yang perlu difikirkan. Tetapi, dengan sokongan yang diberikan dari satu ahli keluarga kepada yang lain, mampu menyelesaikan masalah dengan mudah.

Sebagai contoh, kerjasama antara ahli keluarga digambarkan apabila microbus yang mereka naiki rosak dan tidak dapat berfungsi dengan baik. Walaupun, pergaduhan mulut seringkali berlaku antara mereka, kerjasama tetap menjadi penyelamat keadaan sehingga mereka sempat tiba di California untuk Little Miss Sunshine. Selain itu, apabila Olive hampir ditolak keluar pentas kerana rutin persembahannya yang dianggap tidk sesuai untuk tontonan umum, keluarga Hoover bekerjasama melindungi Olive dan membuatkan Olive tidak kekok di atas pentas.

Bercakap tentang tema kasih saying dalam hubungan kekeluargaan, watak Dwayne merupakan watak yang paling efektif menggambarkan kasih saying terhadap keluarganya di sebalik sikapnya yang memaparkan kebencian. Semasa Olive secara tidak sengaja ditinggalkan di stesen minyak, Dwayne merupakan orang pertama yang sedar akan kehilangan Olive dan memberitahu ahli keluarga yang lain. Dia juga menyuruh Olive memeluk Sheryl ketika di hospital, sekali gus membuktikan kasih sayang terhadap ibunya walaupun dia tidak ingin menunjukkannya sendiri. Semasa Dwayne melalui proses breakdown, hanya Olive yang mampu memujuknya, tanpa megeluarkan sepatah suara. Ini membuktikan bahawa hubungan adik-beradik di antara Olive dan Dwayne sebenarnya amat kuat walaupun tidak dipaparkan secara zahir.

Sebagai kesimpulan, filem Little Miss Sunshine memaparkan mesejyang tersirat tetapi cukup berkesan tentang menjadi diri sendiri (be yourself), mencapai cita-cita (achieving your dreams), menghargai kehidupan (appreciating life) dan kekuatan sebuah instituisi keluarga (the strength of a family).

Di sebalik beauty standards yang pelbagai, yang telah ditetapkan oleh masyarakat mahupun penjual produk-produk kosmetik, setiap seorang daripada kita seharusnya bersyukur dan menghargai diri kita sendiri. Kecantikan itu tidak didefinisikan pada kulit cerah, bentuk badan slim mahupun bulu mata yang panjang dan lentik. Kecantikan itu adalah siapa diri kita. Beauty is whoever and whatever you are. And we are the person who should notice it first before anybody else does.

Jadilah seorang Ubermensch jika kalian mampu, seorang individu yang mempunyai prinsip kalian sendiri walaupun seluruh dunia mencaci kalian. Segala apa yang kalian cuba capai, akan wujud pihak yang akan cuba menjatuhkan kalian dengan kata-kata mahupun perbuatan. Dugaan dan kegagalan merupakan fitrah hidup. Kehidupan bukanlah satu platform untuk kita sentiasa menang. Kerana pengajaran yang lebih berharga itu tersembunyi dalam setiap kegagalan. Oleh itu, hargailah setiap kemenangan dan kegagalan dalam kehidupan.

The best love is family love. Bilamana tiada seorang pun yang akan menyokong kita, keluarga lah yang akan sentiasa berada di belakang kita, mengikuti langkah kita, biarpun mudah mahupun sukar. Ultimately, to be strong is to be together and that’s exactly what a family offers.

Quoting Dwayne Hoover, ‘F*** beauty contests. Life is one beauty contest after another.’ Regardless of how you look or however you do in life, you will always be judged. So, do what is right, because the only judgement that matters, is His.

Rujukan:

i. Sparknotes.com/will to power
ii. Stanford.edu/Nietzsche
iii. www.thebookoflife.org/marcelproust
iv.screenprism.com


Apa Itu Wormhole?

Pada tahun 1935, Albert Einstein & Nathan Rosen mengusulkan idea bahawa singulariti yang terdapat dalam Black Hole dapat dilenyapkan dengan sambungan Black Hole itu dengan Block Hole yang lain.

Dengan erti kata lain, sambungan antara dua Black Hole ini telah membentuk lorong yang popular dikenali sebagai ‘Wormhole’. Pada asalnya, lorong ini dikenali sebagai ‘Einstein-Rosen Bridge’.

Menurut Teori Kerelatifan Am (General Theory of Relativity), fabrik ruang-masa dapat dibengkokkan (bend) dengan pelbagai keadaan.

Jadi, secara hipotetikalnya, pembentukan Wormhole adalah tidak mustahil walaupun setakat ini saintis tidak tahu macam mana ia dapat dibentuk.

Pembentukan Wormhole ini pernah digambarkan dalam filem ‘Interstellar’ (2014) yang dibentuk melalui kaedah kejuruteraan yang cukup maju.

Bertepatan dengan apa yang tertulis dalam jurnal saintifik, Interstellar menunjukkan yang Wormhole sebenarnya telah menjadi jalan pintas antara satu galaksi ke galaksi yang lain.

Ia dapat jadi jalan pintas kerana Wormhole telah ‘melipat’ ruang-masa. Lebih kurang macam kau lipat kain. Hujung ke hujung yang pada asalnya jauh ditemukan dengan lipatan.

Jalan yang mengambil masa beratus tahun cahaya dapat dipendekkan menjadi mungkin seminggu ataupun sebulan.

Kalau nak bagi contoh mudah, perjalanan dari Bumi ke Marikh mengambil masa dalam tempoh lebih kurang 300 hari.

Tapi dengan Wormhole, kita boleh pendekkan perjalanan sehingga sebulan, mungkin seminggu, mungkin juga sehari!

Apabila orang masuk ke dalam Black Hole, dia pergi ke tempat lain adalah salah satu kemungkinan selain daripada kematian. Boleh jadi juga Wormhole ini cuma sehala saja, tak boleh berpatah balik.

Tapi itulah, perjalanan ini takkan selamat. Black Hole takkan keluarkan benda yang sama apa yang dia sedut.

Kalau kita masuk, kita akan keluar jadi radiasi Hawking yang sebenarnya tak mengandungi apa-apa maklumat pasal kita.

Ada teori lain yang kata Black Hole ini bersambung dengan White Hole. Black Hole bersifat menyedut, dan White Hole pula bersifat ‘meludah’. Tak ada siapa yang boleh masuk ‘White Hole’ kalau kita dari luar.

Walaupun Wormhole sering dicanang sebagai jalan pintas yang ideal merentasi galaksi, ia juga boleh menjadi perjalanan yang lebih panjang daripada biasa kalau lorong itu lebih panjang daripada kat luar Wormhole.

Setakat ini, saintis belum menemui lagi kewujudan Wormhole walaupun kewujudannya adalah mungkin. Wormhole ini bentuknya mungkin bukan seperti apa yang kita sangka.

Ia mungkin boleh jadi menarik macam dalam cerita ‘Stargate’.


Masalah Dengan Teori Big Bang

Antara perkara yang pernah anda tanya kepada diri anda sendiri, sekurang-kurangnya sekali seumur hidup anda, pastinya adalah soalan “Bagaimana alam ini boleh tercipta?”. Antara model terkenal dan paling mendapat tempat dalam kalangan masyarakat umum pastinya model Big Bang, model di mana alam ini terhasil akibat dari satu letusan besar (atau alternatifnya pengembangan secara mendadak).

Antara gambaran mudah kepada idea Big Bang ini pastinya scene yang dilakonkan oleh Benedict Cumberbatch sebagai Stephen Hawking sewaktu beliau menerangkan kepada Roger Penrose dalam drama BBC Hawking pada tahun 2004. Pada zaman tu, manusia telahpun perasan bahawa alam semesta ini sedang berkembang.

Maka soalan yang ditanya adalah: “Kalau alam ini berkembang, kau bayangkan pula masa itu kau putarkan dan bergerak ke belakang. Kalau sesuatu itu berkembang dan bergerak menjauhi satu sama lain, tidakkah ia pada asalnya mampat?”

Salah satu cara bagaimana ahli astrofizik mengkaji wujud asal kejadian alam adalah berbekalkan data daripada Cosmic Microwave Background (CMB), satu pemetaan radiasi purba yang dipercayai terhasil sewaktu alam ini mula wujud. Hasilnya? Menurut kira-kira, alam kita ini dianggarkan berusia 13.8 billion tahun.

Teori Big Bang juga mendapat penghargaan yang tinggi dalam kalangan umat Islam. Kita selalunya mendengar orang menggunakan hujah ayat al-Quran untuk membenarkan teori Big Bang. Untuk kes ini, saya amat menyarankan anda membaca “Perbandingan Kosmologi Nur Muhammad dan Kosmologi Letupan Besar (Big Bang)”, tulisan Wan Qashishah Akmal Wan Razali dari Institut Islam Hadhari. Ia memberi perbandingan menarik kosmologi moden dari sudut pandang perspektif sufisme dan konsep Nur Muhammad.

Masalah Dengan Teori Big Bang.

Meskipun Teori Big Bang telah diterimapakai secara meluas oleh ramai ahli astrofizik, ia masih mempunyai kekurangan. Antara kekurangan yang nyata pada Teori Big Bang adalah – ia tidak mampu menerangkan dari mana tenaga muncul. Untuk berlakunya letupan (atau pengembangan mendadak) pada alam semesta, pastinya alam ini perlukan satu kick-start, satu tenaga yang memulakan kesemua pengembangan ini. Sehingga ke hari ini, model Big Bang belum mampu menerangkan perkara ini.

Teori Big Bang juga dilihat tidak sesuai dengan model fizik yang kita gunapakai sekarang, kerana Hukum Termodinamik Pertama mengatakan bahawa tenaga tidak boleh dicipta dan dihapuskan, ia hanya mampu berubah bentuk. Sekiranya kita mampu membuktikan model Big Bang sebagai benar dan mutlak (correct and absolute), maka kita juga akan menjumpai satu fenomena di mana Hukum Termodinamik Pertama gagal berfungsi (fail), dan hal ini pastinya bakal menjadi isu besar dalam sains.

Terdapat juga mereka yang mengkritik teori Big Bang kerana ia berlawanan dengan idea Entropy. Entropy di sini merujuk kepada “keselerakan” sesuatu sistem. Katakan kau ada satu dek kad, yang kau beli dari kedai. Waktu pertama kali kau beli kad tersebut, kad itu akan berada dalam keadaan tersusun, Ace of Spade di bahagian hadapan, dua, tiga empat dan seterusnya. Kau akan mula shuffle kad kau, dank au akan perasan bahawa kad kau akan mula jadi berselerak dan random. Hal ini dipanggil sebagai Hukum Entropy, di mana Entropy akan sentiasa bertambah (sistem akan sentiasa jadi semakin berselerak).

Dibandingkan Hukum Entropy dengan Big Bang, Big Bang merujuk kepada satu keadaan di mana keadaan entropy-nya amat tinggi. Namun begitu, kalua perasan, selepas berlakunya Big Bang, alam semesta tidak jadi semakin berselerak, bahkan alam ini menjadi semakin tersusun – kita ada bintang dengan planet mengelilinginya. Di Bumi kita ada hidupan yang lahir dari proses yang amat kompleks, dan hal ini hanya membuktikan bahawa Entropy alam semesta ini kelihatannya tidak semakin bertambah selepas Big Bang berlaku, sebaliknya Big Bang masih lagi belum mampu menjadi “The Ultimate Model” untuk menerangkan proses penciptaan alam semesta.

Sebab terakhir yang menyebabkan Teori Big Bang mendapat bantahan dalam kalangan saintis adalah kerana graviti. Seperti yang kita tahu, halaju maksima alam ini adalah kelajuan cahaya. Perkara ini telah diperakui ramai saintis, dan buat masa ini, tiada lagi data yang membantah fakta ini. Namun begitu, sekiranya pada detik tercetusnya Big Bang, cahaya juga terlahir, maka seharusnya pengembangan alam yang sedang terjadi sekarang berlaku pada kadar sepantas kelajuan cahaya.

Hal sebaliknya berlaku. Tempoh masa awal Inflation (Early Inflationary Period) menunjukkan bahawa pengembangan ruangmasa pada waktu tersebut melebihi kelajuan cahaya, dan hal ini adalah bertentangan dengan Teori Relativiti. Ada yang berpandangan bahawa pada awal penciptaan alam semesta, Hukum Relativiti belum lagi terbentuk, dan ada juga yang berpandangan bahawa pengembangan ruangmasa sendiri boleh bergerak lebih laju dari cahaya, kerana ia tak terkesan dengan Teori Relativiti.

Iklan: Sekiranya anda merupakan pelajar sekolah atau universiti dan memiliki idea yang inovatif seperti idea Pengembangan Alam Semesta ini, anda dijemput untuk menyertai pertandingan 5th Commercialization Innovation and Idea Competition (COMIIC) i-IDeA 2020 yang bertempat di UiTM Perlis pada bulan Jun 2020 nanti. Anda boleh melayari laman web http://i-idea.org/ untuk sebarang pertanyaan dan maklumat lanjut.

RUJUKAN:

“Kajian Perbandingan Kosmologi Nur Muhammad dan Kosmologi Letupan Besar (Big Bang).” https://www.researchgate.net/publication/329175344_Kajian_Perbandingan_Kosmologi_Nur_Muhammad_dan_Kosmologi_Letupan_Besar_Big_Bang

“What Is the Big Bang Theory?” https://www.space.com/25126-big-bang-theory.html

“How the Big Bang Theory Works.” https://science.howstuffworks.com/dictionary/astronomy-terms/big-bang-theory7.htm

“Cosmos Controversy: The Universe Is Expanding, but How Fast?” https://www.nytimes.com/2017/02/20/science/hubble-constant-universe-expanding-speed.html

“Hawking” BBC, 2004. https://www.youtube.com/watch?v=rp4qiQJ5jbk


China Dalam Usaha Mencipta Matahari Tiruan

Mungkin anda pernah terdengar bahawa China cuba menghasilkan matahari buatan sebelum ini.

Matahari adalah salah satu sumber tenaga yang paling lestari. Ketika dunia bergerak menuju sumber tenaga yang boleh diperbaharui, kita mencari lebih banyak cara untuk memanfaatkan potensinya yang tidak terbatas.

Matahari menghasilkan tenaga melalui proses yang disebut Nuklear Fusion, di mana nukleus hidrogen bergabung untuk membentuk helium, menghasilkan banyak tenaga suria.

Reaksi pembelahan yang sekarang kita gunakan untuk menghasilkan tenaga nuklear di bumi menghasilkan jumlah yang jauh lebih rendah dan boleh mendatangkan kesan buruk sekiranya berlaku kebocoran radiasi – seperti apa yang terlah berlaku dengan kehancuran di Chernobyl (Ukraine, 1986) & Fukushima (Jepun, 2011).

Ini menimbulkan persoalan mengapa kita tidak memilih alternatif yang lebih selamat dari Nuclear Fusion. Jawapan mudah adalah bahawa proses yang berlaku secara semula jadi pada bintang kita tidak mudah ditiru.

Proses bergabung dengan dua nukleus atom yang lebih ringan untuk membentuk nukleus yang lebih berat akan membebaskan sejumlah besar tenaga dan prosesnya tidak stabil dan sukar dikawal.

Awal musim panas ini, Ahli Fizik di University of Wisconsin-Madison mencipta “Mini Sun” untuk lebih memahami proses yang berlaku di bintang kita.

Saintis China telah berusaha untuk menghasilkan “Matahari Buatan” mereka sendiri melalui alat peleburan nuklear – yang disebut Tokamak HL-2M, ia adalah sebahagian daripada projek Tokamak Eksperimen Lanjutan Eksperimental negara yang telah beroperasi sejak tahun 2006, seperti yang dilaporkan oleh NewsWeek.

Pada awal Mac 2019, para penyelidik telah meramalkan siapnya projek itu sebelum akhir tahun ini. Ketika kita melangkah ke tahun baru, salah seorang saintis yang mengerjakan projek ini kini telah mengemas kini bahawa peranti tersebut harus beroperasi pada tahun 2020.

Tapi saya tak pasti lah, bagaimana keadaan perancangan ini, oleh kerana Covid-19.

“HL-2M akan memberikan data berharga kepada para penyelidik mengenai keserasian plasma fusion yang berprestasi tinggi dengan pendekatan untuk menangani haba dan zarah yang habis secara berkesan dari teras peranti. Ini adalah salah satu masalah terbesar yang dihadapi dalam pengembangan reaktor peleburan komersial.” Menurut Ahli fizik James Harrison

Sistem gegelung pada peranti dipasang pada Jun lalu dan HL-2M seharusnya dapat mencapai suhu lebih dari 200 juta darjah Celsius – yang kira-kira 13x lebih panas daripada pusat cahaya matahari. Ini adalah tonggak utama kerana peranti sebelumnya yang dikembangkan untuk eksperimen mencapai 100 juta darjah Celsius.

Peranti ini akan meniru reaksi peleburan nuklear dengan memanaskan dua jenis hidrogen – kedua-dua deuterium & tritium, yang bertindak sebagai bahan bakar yang dipanaskan hingga suhu melebihi 100 juta darjah Celsius. Pada suhu ini, ianya ditukar menjadi plasma.

Namun, cabaran terbesar adalah penstabilan plasma yang sangat panas ini sehingga reaksi peleburan tersebut dapat berlaku dan tenaga dapat dilepaskan. Untuk makluman, plasma juga cenderung menghasilkan letupan seperti cahaya matahari yang kita lihat di Matahari. Letupan ini boleh merosakkan peranti jika ianya menyentuh dinding reaktor.

Para penyelidik berusaha untuk menstabilkan plasma melalui medan magnet yang dihasilkan oleh alat berbentuk donat yang disebut Tokamak. Walaupun gabungan nuklear yang stabil telah dicapai, daya yang diperlukan untuk menghasilkan tindak balas ini masih lebih besar daripada tenaga yang dihasilkan oleh tindak balas yang dihasilkan.

HL-2M Tokamak mempunyai kelebihan tambahan berbanding peranti lain dengan fleksibiliti medan magnetnya. Pengujian tahap pertama HL-2M akan melibatkan pemeriksaan sistem individu sebelum integrasi terakhir untuk mula menghasilkan plasma.

Kuasa Fusion telah menjadi satu ‘kuasa suci’ bagi penyelidik tenaga selama beberapa dekad. Sekiranya para saintis akhirnya dapat mengawal reaksi dan menstabilkan plasma untuk jangka masa yang cukup lama untuk menghasilkan tenaga, kita mungkin berada di depan dalam pencarian sumber tenaga bersih yang hampir tidak terbatas.


Lagi Gambar Daripada Teleskop Canggih NASA

Kelmarin kami ada naikkan gambar pertama yang diambil NASA dengan menggunakan Teleskop Angkasa James Webb (JWST). Sudah pastinya ramai terpesona melihat keindahan alam semesta yang dicerap sejauh 13 bilion tahun cahaya. Sebagai pemain industri yang berkredibiliti, NASA sememangnya takkan berhenti dengan sekeping gambar semata-mata. Maklumlah – takkan teleskop bernilai AS$10 bilion dilancar untuk ambil sekeping gambar semata-mata.

Dalam tempoh beberapa jam sahaja, NASA mengudarakan beberapa keping gambar yang diambil JWST. Dan gambar-gambar ini membuktikan betapa kecil pengetahuan kita tentang alam semesta.

Berikut adalah “pergunungan” dan “lembah” yang berpinar-pinar dengan kerdipan bintang.

Untuk pengetahuan semua, permandangan ini berada di kawasan Carina Nebula yang terletak 8,500 tahun cahaya daripada Bumi (1 tahun cahaya = 9 trilion kilometer). Kawasan angkasa ini diutamakan NASA kerana ada banyak bintang sedang tercipta secara semulajadi. Jadi senang kata, ‘janin-janin bintang’ di sini membolehkan saintis faham tentang proses kelahiran Matahari.

Gambar itu sendiri adalah sebuah bahan radiasi daripada ‘anak-anak bintang’. Gas yang ada sememangnya panas.

Di atas pula adalah medan jarak jauh. JWST mengambil masa beberapa minggu untuk mengumpulkan gambar dalam bentuk inframerah. Semua gambar kemudian diproses selama 12 jam 30 minit, yang membuahkan hasil sangat lumayan. Dalam gambar ada gugusan galaksi SMACS 0723 yang terletak 4.6 bilion tahun cahaya jauh. Kelihatan banyak gugusan lain berhampiran dengan SMACS 0723 – dan saintis NASA berpendapat banyak maklumat baru boleh disingkap pasal gugusan-gugusan ini dengan bantuan JWST.

Gambar di atas adalah WASP-96b, yang dilukis secara grafik. Ia bukan gambar asli JWST – cukup untuk sekadar buat bayangan tentang planet di luar sistem suria kita. WASP-96b didapati tiada awan… tetapi sentiasa berkabus tebal dengan saiz lebih besar untuk dibandingkan dengan Musytari (Jorgenson, 2018).

Dengan teknologi JWST, pihak NASA berjaya mengorek rahsia yang tersembunyi di sebalik kabus ini. Rupa-rupanya atmosfera WASP-96b mengandungi air.

Walaupun berair, planet ini sangat panas disebabkan kedudukannya begitu rapat dengan bintang WASP-96. Untuk mengelak kekeliruan, WASP-96 adalah bintang. Mengelilingi bintang ini adalah planet WASP-96b, yang JWST imbas dan menemui kandungan air.

JWST juga dapat mengimbas kematian sebutir bintang yang terletak di Lingkaran Selatan (Southern Ring). Berikut adalah gambar-gambarnya:

Kalau tanya orang ramai, pasti gambar-gambar ini dianggap suatu permandangan indah. Untuk pengetahuan semua, ini adalah ‘zon kematian’. Ada banyak maklumat saintis belum tahu. Jadi JWST membolehkan mereka faham perihal proses kematangan bintang (stellar evolution) yang sangat rumit dan rambang.

Ikut jangkaan saintis, gas berwarna-warni yang dilihat di ‘zon kematian’ ini akan hilang buat selamanya dalam tempoh ribuan tahun akan datang. Tempoh ini sangat lama untuk hayat manusia. Walau bagaimanapun, ia hanyalah sekelip mata saja kalau ambil kira perspektif angkasa.

Kalau tengok pada gambar, boleh nampak banyak kerdipan di keliling ‘zon kematian’ ini. Kerdipan-kerdipan ini adalah galaksi, bukannya bintang. Dan bercakap pasal galaksi pula, JWST juga ada ambil gambar Stephan’s Quintet yang merupakan gugusan lima galaksi. Ia dinamakan sempena Edouard Stephan, seorang sarjana Perancis yang menemuinya pada tahun 1877 (Harrington, 2010).

145 tahun sudah berlalu sejak Stephan menemui quintet ini. Jadi kalian boleh faham kenapa gugusan galaksi ini banyak dikaji saintis sampai JWST ambil gambar. JWST serba boleh menembusi debu dan gas tebal yang selama ini menjadi halangan besar untuk teleskop-teleskop angkasa.

RUJUKAN:

Harrington, P. (2010). Cosmic Challenge: The Ultimate Observing List for Amateurs. Cambridge University Press. Halaman 338.

Jorgenson, A. (2018, Mei 8). WASP-96b: the cloudless exoplanet. Astronomy.


Siti Kasim Buat Palatao Pasal Sejarah Melayu Pulak

Pada 5 Mac 2020, Siti Kasim di facebooknya telah berkongsi satu artikel daripada gambar tangkap layar Harian Metro yang bertajuk “Pelajar Bukan Melayu kurang minat sejarah.”

Dalam statusnya juga dikongsikan beberapa keping gambar yang ditangkap daripada buku teks Tingkatan 2 serta menulis di statusnya,

“NOT INTERESTED IN OUR HISTORY? WONDER WHY?

See the lies they have created into our school text books to brainwash our children? You can’t teach history based on lies.

Since when all these become Alam Melayu? Tak malu ke? This is from Form 2 textbook. (Sorry I was mistaken yesterday).”

Nampak bergeliga, tapi sebenarnya dipenuhi dengan kebencian terhadap Bangsanya sendiri iaitu Bangsa Melayu.

Pertama sekali, Siti Kasim perlu ingat bahawa isi kandungan dalam Buku Teks Sejarah Tingkatan 2 tersebut mengikut intepretasi sejarah yang meluas yang telah diperkenalkan sejak mula asal pendidikan ala kolonial diperkenalkan di rantau ini.

Watak-watak pegawai kolonial merangkap pakar-pakar sejarah seperti Winstedt, Wallace, dan sebagainya merupakan antara orang yang mempopularkan istilah Malay World atau Alam Melayu untuk menerangkap sesebuah peristiwa dan kerajaan-kerajaan yang pernah wujud di rantau ini.

Tambahan pula, buku teks sejarah dalam KSSM Tingkatan 2 berpandukan kepada suatu dokumen yang dinamakan Dokumen Standard Kurikulum dan Pentaksiran (DSKP) yang dikelolakan oleh pakar-pakar sejarah di negara kita.

Tindakan Siti Kasim menggelar buku teks Sejarah Tingkatan 2 sebagai suatu pembohongan ialah suatu perkara yang sama seperti menggelarkan pakar-pakar sejarah yang membantu dalam penghasilan DSKP ini sebagai pembohong.

Siapa di belakang DSKP ini? DSKP ini dicipta melalui Sidang Dacumm ataupun persidangan pakar-pakar dalam bidangnya dengan diketuai oleh 6 orang Professor dan Professor Madya dalam bidang sejarah, 16 orang guru (sekolah dan Bahagian Pembangunan Kurikulum) dan dibantu pula oleh 15 orang guru sejarah yang lainnya.

Panel Pakar Rujuk KSSM Sejarah ialah:

1) Pengerusi: Ybhg. Datin Paduka Datuk Prof. Hajah Ramlah binti Adam, Pakar Sejarah daripada Universiti Malaysia Perlis (UniMAP)

2) Ahli-ahli terdiri daripada:

Mungkinkah Siti Kasim mahu mengatakan dirinya lebih bijak berbanding pakar-pakar sejarah yang menjadi pakar rujuk silibus baharu di Malaysia ini?

Dalam DSKP ini, Standard Kandungan 5.1 Kerajaan Alam Melayu, Standard Pembelajarannya ialah seperti berikut:

5.1.1 Menjelaskan konsep Alam Melayu

5.1.2 Menerangkan kewujudan Kerajaan Alam Melayu

5.1.3 Memerihal Kerajaan-kerajaan Alam Melayu yang masyhur

5.1.4 Menghubungkait kerajaan Alam Melayu dengan Kerajaan di luar Alam Melayu yang sezaman.

Unsur-unsur kewarganegaraan yang diterapkan dalam DSKP Sejarah tajuk ini ialah:

K5.1.5 Menghuraikan kepentingan kedudukan strategik yang menyumbang kepada kemajuan sesebuah kerajaan.

K5.1.6 Menghuraikan kepentingan kebijaksanaan pemimpin untuk kemajuan negara.

K5.1.7 Menghubungkait kepentingan menghargai kegemilangan kerajaan Alam Melayu dengan pembentukan jatidiri.

K5.1.8 Merumuskan kebanggan terhadap kelangsungan warisan kerajaan Alam Melayu.

Sebenarnya, Siti Kasim tidak faham perbezaan antara Bangsa Melayu dengan Alam Melayu. Alam Melayu ataupun Dunia Melayu ini merangkumi kawasan geografi yang meluas setellah diperkenalkan oleh pengkaji Jerman yang bernama Johann Blumenbach terhadap kewujudan ras bangsa p3rang (coklat) yang digelar sebagai The Malay.

Dalam Tajuk Sejarah Alam Melayu, objektif kita bukan hanya untuk pelajar mengetahui Sejarah Bangsa Melayu semata-mata, malahan termasuklah Sejarah Rumpun Bangsa Melayu dan perkaitan antara satu sama lain. Di samping itu, kita dapat menyelami keagungan ketamadunan di Alam Melayu setaraf dengan tamadun-tamadun lain seperti Tamadun China dan India.

Kerajaan-kerajaan Alam Melayu yang masyhur seperti Funan, Champa, Srivijaya dan Majapahit bukanlah bermaksud ia dibina oleh orang Melayu secara keseluruhan, tetapi terdapat bangsa Melayu yang mendominasi kerajaan tersebut ataupun bangsa serumpun Melayu seperti Jawa, Cham dan sebagainya.

Konsep Alam Melayu yang hendak diperkenalkan lebih luas daripada bangsa Melayu itu sendiri. Malahan Istilah Alam Melayu telahpun dipopularkan oleh sarjana barat seperti Alfred Russel Wallace (menyatakan bahawa Alam Melayu merangkumi Tanah Melayu hingga Tennasserim dan Kepulauan Nicobar, Filipina dan Kepulauan Solomon dan sebahagian Papua New Guinea.

Konsep alam Melayu yang ingin diperkenalkan kepada pelajar sekolah di Malaysia ialah dari segi Kawasan Geografi, Bahasa, dan Budaya.

Dari segi kawasan geografi, ramai sarjana mengelaskan seluruh Wilayah Kepulauan Pasifik (Dari Eastern Island di Amerika hingga ke Filipina), Asia Tenggara dan Madagaskar di Afrika merupakan wilayah bangsa yang mirip dengan bangsa Melayu.

Sarjana Antropologi dan Etnologi memanggil mereka sebagai Melayu-Polinesia sebelum kewujudan bangsa yang serumpun dengan Melayu di Taiwan dikenalpasti. Setelah bangsa-bangsa yang mi dengan bangsa Melayu di Taiwan (Formosa) dikenalpasti, kita dipanggil Bangsa Austronesia.

Dari segi bahasa pula, memang tidak dapat dinafikan adanya kemiripan yang sangat hampir antara semua bangsa-bangsa Austronesia ini, terutamanya objek-objek dalam pengiraan, alam dan anggota badan.

Sebagai contoh, perkataan empat (4) disebut sebagai papat dalam bahasa Jawa dan Apat dalam bahasa kadazandusun. Dalam bahasa Austronesian lain seperti Maori, Madagasikara dan sebagainya.

Dari segi budaya pula, terdapat beberapa persamaan di antara rumpun-rumpun bangsa Melayu seperti kemahiran bersilat, tradisi bertatu, penciptaan alatan gangsa, wayang kulit, ketopong dan sebagainya.

Melalui penghujahan ini, saya ingini menegaskan bahawa kesilapan Siti Kasim ialah menyangka kerajaan-kerajaan Alam Melayu dibina oleh orang Melayu secara menyeluruh. Walhal, Orang Melayu dan rumpun bangsa Melayu pernah mendirikan beberapa Kerajaan hebat seperti Funan dan Srivijaya (Bangsa Melayu sebagai kelas pemerintah), Angkor (Khmer), Majapahit (Jawa) dan Champa (Melayu Cham).

Lihatlah Alam Melayu sebagai kawasan geografi, bukan melalui kerajaan yang dibina oleh bangsa Melayu.


Mental, Akal Dan Pekerjaan

“Boleh jadi kamu membenci sesuatu, padahal ia amat baik bagimu, dan boleh jadi (pula) kamu menyukai sesuatu, padahal ia amat buruk bagimu; Allah mengetahui, sedang kamu tidak mengetahui.”
(QS. Al Baqarah: 216)

Potongan ayat diatas berkisar tentang manusia yang menyukai sesuatu tetapi perkara itu buruk untuk dia. Wajib untuk dia meninggalkan perkara yang buruk itu.

Tapi, apa yang saya nak tulis ini ialah, perkara yang buruk itu terpaksa kita terima dan kita tiada pilihan. Bagaimana?

Revolusi industri 4.0 dan peningkatan graduan segar membuatkan anda kurang bebas memilih kerjaya. Lalu mereka terperangkap dalam satu ruang dimana anda tidak menyukai kerjaya itu namun terpaksa diteruskan dek bebanan hutang dan komitmen hidup.

Kesihatan mental.

4 dari 10 rakyat malaysia mengalami masalah tekanan mental (murung,skizofrenia dan lain-lain).

Salah satu punca tekanan mental ialah manusia yang terlalu berahsia, bijak menyembunyikan masalah dan terlalu takut menghadapi masalah.

Menang dalam terpaksa.

Berbalik kepada permasalahan anda tidak suka tetapi anda terpaksa. Kadang-kadang mengalah lebih baik dari anda terus berjuang tapi anda tahu anda bakal kalah. Sekalipun anda menang, tiada sedikit pun rasa manis dalam menang itu. Anda tidak pernah peduli dan anda sekadar berjuang dalam keterpaksaan.

Jangan terlalu paksa diri sendiri sedangkan jiwa tidak menyukai. 100 kali anda mencuba, anda sekadar mencuba. Dalam hati penuh rasa meminta diakhirkan perlawanan itu. Mati.

Mengalah?

“Mengalah bukan bererti kalah.”

Dalam permainan catur, anda akan undur selangkah sekiranya buah lawan begitu menekan anda. Undur setapak dua dan cuba untuk merancang semula perlawanan.

Ramai yang takut untuk berundur dan terus berjuang dengan buah itu. Akhirnya tewas dan terpuruk sendiri mengenang derita.

Gagal menyerang dari raja, cuba dari arah permaisuri.

Ada seribu satu jenis pekerjaan dalam dunia ini. Carilah yang sebaiknya.

Mengadu dan teman.

Norma manusia, perlukan teman, perlukan tempat mengadu. Pasca moden, pelbagai tempat khas untuk meminta kaunseling.

Istilah psikososial merujuk kepada interaksi sistem dalaman yang berlaku dalam diri setiap individu pekerja, merangkumi aspek emosi, pemikiran dan tingkah laku yang sering berhubung kait dan bertindak balas dengan persekitaran tempat atau organisasi mereka bekerja.

Kesihatan mental dalam salah satu aspek penting dalam kerjaya. Peningkatan ponteng dan cuti sakit dijadikan sandaran yang pekerja tidak berpuas hati dalam sesuatu hal dalam organisasi. Jika pekerja terlalu memendam rasa, diakhir nanti ialah tekanan perasaan melampau.

Ketenangan jiwa dapat dicapai hanya apabila kita berpuas hati dan berasa gembira dengan diri kita. (Focal Point, 2011)

Rujukan:

1. Brian Tracy (2011) Focal Point. PTS Profesional Publishing.

2. Wan Nor Haryati (2016) Berita harian. FOMEMA diarah pertingkat saringan mental pekerja asing.

3. Utusan Malaysia (2017) Psikososial dan kesihatan mental pekerja.

4. New Straits Times (2017) Depression not sign of weakness

5. New Straits Times (2017) Depression: 40% of Malaysians will suffer from mental health issues in their lifetime.


Apa Yang Kita Boleh Belajar Dari Filem Inception?

Bila kita berbicara tentang Inception, sebuah karya hebat oleh Christopher Nolan, perkara pertama kita bayangkan ialah bagaimana mimpi boleh menjadi medan perisik-perisik korporat seperti Dom Cobb (Leonardo DiCaprio) untuk mencuri rahsia-rahsia penting daripada seseorang walaupun rahsia tersebut hanya diketahui dia seorang saja. Ditambah dengan koreografi aksi mendebarkan dan muzik latar yang digubah oleh komposer terkenal dan salah seorang rakan kolaborasi Nolan, Hans Zimmer, ia menjadikan filem tersebut sebagai antara filem sains fiksyen yang hebat dan mengangkat nama beliau ke aras lebih tinggi. Namun di sebalik kejayaan filem ini, terdapat banyak elemen yang menjadikan plot yang agak mustahil ini mendapat tempat di hati penonton dan menggondol pelbagai anugerah di peringkat antarabangsa.

Seperti mana kita sedia maklum, plot filem ini mengisahkan bagaimana sekumpulan pemeroleh maklumat menceroboh mimpi seseorang individu untuk mendapatkan maklumat atau rahsia yang dimahukan oleh klien mereka. Namun untuk tugasan ini, Cobb diberi tugas melakukan inception iaitu menanam idea dalam minda pesaing kliennya, satu tugas yang disifatkan mustahil dan merbahaya. Namun apabila majikan barunya, Saito (Ken Watanabe) memberi jaminan untuk membantu Cobb kembali ke Amerika Syarikat untuk bersama semula dengan anak-anaknya, beliau terus menerima tugas itu tanpa berfikir panjang. Cobb amat terdesak untuk kembali ke sana sehingga sanggup memberi saham insentif yang ditawarkan Saito pada beliau dan kumpulannya kepada Yusuf (Dileep Rao) untuk melakukan perkara lebih merbahaya semata-mata untuk memastikan tugas tersebut terlaksana.

Keluarga ialah sesuatu yang amat penting dalam kehidupan kita. Ini kerana ia merupakan satu institusi yang menjamin kestabilan sosial dan kebudayaan masyarakat amnya. Ini berdasarkan firman Allah s.w.t dalam ayat 1, Surah An-Nisa, “Wahai sekalian manusia! Bertaqwalah kepada Tuhan kamu yang telah menjadikan kamu (bermula) dari diri yang satu (Adam), dan yang menjadikan daripada (Adam) itu pasangannya (isterinya – Hawa), dan juga yang membiakkan dari keduanya – zuriat keturunan – lelaki dan perempuan yang ramai. Dan bertaqwalah kepada Allah yang kamu selalu meminta dengan menyebut-yebut nama-Nya, serta peliharalah hubungan (silaturrahim) kaum kerabat; kerana sesungguhnya Allah sentiasa memerhati (mengawas) kamu.”

Namun, usah pula memandang enteng kepentingan mereka terutama ibu bapa apabila mereka mencecah usia tua. Ini kerana mereka sentiasa ada menyokong, memberi nasihat atau meredakan kerisauan yang dihadapi. Mereka sentiasa ada untuk kita sehinggalah pada hari mereka dipanggil kembali ke rahmatullah. Maka tidak hairanlah, mengapa keluarga turut disenaraikan sebagai salah satu bentuk ujian kepada manusia kerana mereka boleh saja mengukuhkan lagi iman manusia atau melalaikan manusia daripada mengingati-Nya. Firman Allah s.w.t dalam ayat 9, Surah Al-Munafikun, “Wahai orang-orang yang beriman! Janganlah kamu dilalaikan oleh (urusan) harta benda kamu dan anak-pinak kamu daripada mengingati Allah (dengan menjalankan perintah-Nya). Dan (ingatlah), sesiapa yang melakukan demikian, maka mereka itulah orang-orang yang rugi.”

Atas sebab itulah, walaupun berterusan digoda oleh imej mimpi mendiang isterinya, Mallory ‘Mal’ Cobb (Marion Cottilard) untuk terus kekal dalam mimpi bersamanya, Cobb tetap kembali kerana mahu menunaikan janjinya kembali bersama anak-anaknya. Dan ini dikukuhkan lagi apabila beliau cuba menguji situasi di rumahnya itu realiti atau sebaliknya dengan memusing gasing, bila mana Cobb melihat anak-anaknya berpusing dan memandangnya, beliau terus memeluk mereka. Cobb tidak mempedulikan sama ada gasing tersebut terus berpusing atau tidak kerana pada beliau, beliau sudah kembali bersama anak-anaknya. Bagi pelakon yang memegang watak bapa mentua Cobb, Dr Stephen Miles, Sir Michael Caine, berpandangan Cobb sememangnya kembali semula ke rumah dan bersama dengan anak-anaknya.

Inception menyentuh katarsis pada dua situasi. Pertama, situasi sasaran mereka, Robert Fischer (Cillian Murphy) dengan Maurice Fischer (mendiang Pete Postlethwaite) yang disifatkan bermasalah sehingga dimanipulasi oleh bapa angkat Robert, Peter Browning (Tom Berenger). Kedua, kesukaran Cobb memaafkan dirinya kerana menggunakan teknik inception pada isterinya sehingga menyebabkan Mal membunuh diri dan terpaksa melarikan diri kerana dituduh membunuhnya. Persamaan kedua-dua situasi ini ialah kedua-dua Fischer dan Cobb sukar memaafkan diri mereka atas kesilapan atau pilihan yang mereka buat pada orang yang mereka sayang.

Kita akui agak sukar bagi kita belajar memohon maaf atau memaafkan orang lain kerana sikap ego yang dimiliki dalam diri. Kita sentiasa cuba menjustifikasikan apa yang kita lakukan walaupun adakalanya ini merenggangkan hubungan atau memberi kesan buruk pada setiap aspek kehidupan. Belajarlah untuk memaafkan kerana memaafkan itu ialah sifat individu yang berani. Kemaafan sebenarnya memberi kelegaan kepada hati dan mengubah pandangan hidup kita ke arah lebih positif. Usah terus hidup pada masa lalu kerana ia sebenarnya lebih menyakitkan jiwa dan tidak memberi satu sen pun kelegaan yang kita mahukan.

Buanglah ego dan hadapilah kebenaran di depan mata. Jika benar kita ada melakukan kesilapan, akuilah, bermohon maaf dan teruskan hidup seperti biasa. Ketahuilah, manusia yang mampu memaafkan orang lain atau dirinya sendiri sebenarnya mendapat katarsis dalam jiwanya. Nabi s.a.w bersabda, “Mahukah aku ceritakan kepadamu mengenai sesuatu yang membuat Allah memuliakan kedudukan dan meninggikan darjatmu? Para sahabat menjawab, “Tentu.” Baginda pun bersabda, ”Kamu harus bersikap sabar kepada orang yang membencimu, kemudian memaafkan orang yang berbuat zalim kepadamu, memberi kepada orang yang memusuhimu dan juga menghubungi orang yang telah memutuskan silaturahim denganmu.”

Bila kedua-duanya berjaya mendapatkan kemaafan yang mereka cari selama ini, ia memberi satu kelegaan besar kepada mereka. Bagi Fischer, bila mana beliau dapat berbaik semula dengan bapanya (walaupun ia hanya mimpi dan umpan disediakan Eames (Tom Hardy)), ia sebenarnya memberi kelegaan yang dicari selama ini. Dan atas sebab itu juga, Fischer sebenarnya termakan umpan Eames iaitu membahagi-bahagikan syarikat bapanya seperti yang dimahukan Saito. Bagi Cobb sendiri, beliau tidak lagi terbeban dengan memori bersama isterinya dan mempunyai pandangan hidup lebih positif semasa mencari Saito selepas kesemua krew melainkan mereka berdua berjaya keluar dari minda Fischer.

Bila mana kita mengenali Ariadne (Ellen Page) dalam filem ini, Nolan menjadikan wataknya sebagai proksi kepada penonton untuk memahami plot penceritaan dan rancangan yang diatur Cobb untuk menceroboh mimpi Fischer. Pada mulanya, agak sukar juga bagi Ariadne belajar tentang semua ini terutama selepas pengalaman pertama perkongsian mimpinya berakhir dengan Mal menikam beliau sampai mati. Namun selepas memahami sepenuhnya konsep perkongsian mimpi termasuk bahaya yang dibawa Mal semasa mereka menceroboh mimpi sasaran mereka, beliau memainkan peranan sama seperti watak yang mempunyai nama sama dengannya dalam kisah Minotaur iaitu membimbing Theseus keluar dari pagar sesat dan membunuh raksasa Minotaur yang menghuni kawasan tersebut. Dalam filem ini pula, Ariadne berperanan memberi bimbingan dan nasihat kepada Cobb dalam menghadapi ancaman Mal termasuk menembak imej isteri mentornya demi memastikan misi asal mereka terus berjalan dan menyelamatkan krew lain daripada menerima nasib sama.

Hubungan Cobb-Ariadne ibarat mentor dengan protege. Ini kerana beliau mengenali bakat yang dimiliki Ariadne dalam soal perkongsian mimpi dan percaya dengan lapisan mimpi yang dibinanya. Ini dibuktikan semasa perkongsian mimpi pertama mereka, Ariadne berjaya membuat bandar terbalik dan menambah struktur-struktur baru pada Bandaraya Paris pada masa singkat. Ariadne pula melihat Cobb sebagai individu yang percaya dengan kebolehannya dan mengagumi pengetahuan dan pengalaman dimiliki pemeroleh maklumat tersebut.

Hubungan sebegini sebenarnya memberi kebaikan kepada kedua-dua belah pihak. Bagi si mentor, selain dapat berkongsi pengetahuan dan pengalaman bersama protege, ia turut membantu mentor lebih banyak mendengar dan memperbaiki kemahiran perhubungan sesama manusia. Dan ini dibuktikan dalam filem tersebut selepas beberapa siri komunikasi antara Cobb dengan Ariadne, Cobb berjaya menambahbaik kemahiran perhubungan dan mengukuhkan kembali keyakinan krewnya semasa menceroboh minda Fischer selepas Saito ditembak pasukan keselamatan minda Fischer. Dan dari diskusi ini juga, beliau dapat memaafkan dirinya dan fokus untuk membawa pulang majikan mereka kembali ke realiti.

Bagi si protege pula, hubungan sebegini sebenarnya menambah lagi keyakinan diri sesetengah individu dan membantu mereka menyuarakan pendapat dalam isu-isu penting. Buktinya, Ariadne berani menyuarakan kebimbangannya tentang ancaman Mal pada misi mereka kepada Cobb dan banyak memberi input tentang cara terbaik mengendalikan situasi mereka. Beliau juga tidak menghadapi masalah memikirkan solusi di luar kotak bila diancam gangguan dirancang Mal termasuk mencadangkan untuk menggunakan kaedah mimpi dalam mimpi untuk mengejar Fischer dan menembak Mal sambil menolak sasaran mereka kembali semula ke peringkat ketiga mimpi.

Pada babak-babak awal filem ini, Cobb dan regunya, Arthur (Joseph Gordon-Levitt) diberi tugas mencuri rahsia perniagaan Saito oleh klien mereka, Cobol Engineering. Tanpa kita sedari, syarikat yang mengupah mereka itu sebenarnya mempunyai hubungan dengan syarikat sasaran mereka, Fisher-Morrow. Dalam filem ini, Saito menerangkan tujuannya merekrut Cobb untuk menanam idea dalam minda Fischer. Syarikat beliau, Proclus sudah tidak mampu lagi bersaing dengan Fisher-Morrow dalam bidang tenaga. Dan sekiranya perkara ini berterusan untuk tahun-tahun seterusnya, Fisher-Morrow berpotensi sebagai kuasa besar baru dalam bidang tenaga.

Walaupun ia masih dalam dunia filem tersebut, ia sebenarnya satu cubaan Nolan untuk mengingatkan orang ramai akan bahaya stateless state. Stateless state ialah satu situasi di mana sesebuah syarikat memonopoli sesuatu bidang sehingga memaksa pengguna terpaksa bergantung kepada perkhidmatan mereka untuk melakukan sesuatu perkara. Dan realitinya, semakin banyak syarikat besar yang memenuhi parameter stateless state dan mendominasi pasaran pengguna, menyebabkan syarikat-syarikat ini mudah terdedah kepada pelbagai ancaman sama ada daripada kerajaan asing atau individu-individu yang mempunyai motif tertentu. Dan bagi para pengguna, ini menimbulkan kegelisahan kerana entiti-entiti sebegini boleh saja mengancam keselamatan dan privasi mereka sekiranya berlaku peristiwa seperti syarikat digodam.

Contoh paling mudah, insiden serangan WannaCry ke atas sistem-sistem komputer di seluruh dunia sehingga menjejaskan pelbagai jenis sistem digunakan dalam pelbagai bidang daripada kesihatan sehinggalah keselamatan. Walaupun syarikat-syarikat perisian komputer memberi jaminan serangan tersebut tidak akan menjejaskan sistem-sistem komputer, ia masih lagi menyebabkan negara-negara dan entiti-entiti korporat mengalami kerugian berjuta-juta dolar.

Bagi mana-mana pemeroleh maklumat, sekiranya mereka diminta melakukan tugas menanam idea pada sasaran mereka, pasti tugas tersebut ditolak serta-merta. Begitu juga dalam situasi Cobb dan Arthur bila mana majikan mereka, Saito memberi tugasan tersebut kepada mereka, reaksi pertama Arthur adalah mustahil kerana menurutnya, minda manusia boleh saja menjejaki semula asal-usul idea yang ditanam. Namun bagi Cobb dan Eames, pada mereka tidak mustahil berdasarkan pengalaman mereka. Eames pernah terlibat dalam tugasan tersebut bersama satu krew lain tetapi sasarannya tidak termakan umpan yang diletakkan di situ. Sementara Cobb pula pernah melakukannya pada isterinya sendiri, Mal dalam usaha menyelamatkan mereka berdua kembali ke dunia nyata.

Kita selalu mendengar terma ‘Tiada yang mustahil’ bila mana timbul polemik apakah sesuatu matlamat atau objektif yang ditetapkan bersifat mustahil atau sukar dicapai. Ini berlaku disebabkan sikap sesetengah daripada kita yang tidak berani mencuba atas alasan ia boleh berakhir dengan kegagalan. Sikap sebegini harus diubah kerana ia sebenarnya menunjukkan sikap negatif dan keengganan untuk tidak mencuba. Jika kita tidak cuba, bagaimana kita tahu sesuatu perkara itu berjaya atau tidak. Kenali dulu kelebihan kita, bersikap positif dan percaya bahawasanya apa saja perkara boleh berlaku dengan izin-Nya walaupun perkara tersebut kelihatan mustahil mengikut logik akal.

Dan inilah apa yang dilakukan oleh Cobb walaupun nampak mustahil iaitu menanam idea dalam minda Fischer. Jika kita percaya kita boleh melakukannya, maka ia boleh saja menjadi satu realiti. Bak kata Mary McLeod Bethune, “Without faith, nothing is possible. With faith, nothing is impossible.”

Dalam Inception, krew Cobb terdiri daripada orang-orang yang benar-benar pakar dalam bidang mereka. Cobb seperti diketahui ialah pemeroleh maklumat paling elit dalam bidang tersebut seperti dalam pembentangannya kepada Saito. Arthur ialah orang yang bertanggungjawab menyediakan peralatan dan mengkaji sasaran mereka serta terbaik dalam bidangnya walaupun dianggap tiada imaginasi oleh Eames. Eames sendiri ialah seorang pencuri, pemalsu dan penyamar yang mempunyai latar belakang ketenteraan. Walaupun masih bergelar pelajar, Ariadne merupakan pelajar cemerlang dalam kursusnya berdasarkan cadangan Dr Miles. Yusuf ialah seorang ahli farmasi yang berkemahiran menghasilkan sedatif mengikut keperluan misi. Dan usah dilupakan peranan penyumbang dana mereka, Saito. Walaupun hadir dalam misi tersebut sebagai pelancong tetapi dengan bantuan dari segi pengaruh dan kewangan membantu mereka memerangkap Fischer tanpa sebarang halangan.

Dalam mana-mana bidang, amat penting untuk mengambil atau meminta pandangan orang yang benar-benar pakar dalam sesuatu bidang dalam sesuatu isu. Ini kerana orang sebegini akan memastikan apa saja pekerjaan yang dilakukan atau nasihat yang diberi benar-benar memberi impak bermanfaat kepada pihak-pihak terlibat. Namun sesetengah pihak mengambil jalan mudah dengan membuat kerja sambil lewa atau sengaja melewat-lewatkan tempoh penyiapan kerja atas sebab-sebab tertentu. Ada juga berbuat demikian atas sebab mahu menjaga kepentingan masing-masing. Dan sejarah menjadi saksi bukan saja kepada tindakan individu-individu sebegini tetapi juga bahana tindakan mementingkan diri mereka ini.

Contohnya, pada zaman Khalifah Al-Mutawakkil, baginda mengarahkan dua orang jurutera iaitu Ahmed dan Muhammad bin Musa bin Shakir untuk mengetuai proses mendalamkan salah satu anak Sungai Tigris iaitu Sungai Al-Ja’fari. Bagi melicinkan proses tersebut, mereka membawa seorang lagi jurutera dari Mesir bernama Ahmad bin Kathir al-Faraghani yang berpengalaman mengukur struktur dan kedudukan Sungai Nil di Raudah, Mesir. Namun, ketiga-tiganya langsung tidak ada pengalaman dalam perkara tersebut dan hanya mempunyai pengetahuan dari segi teori. Akibatnya, kerajaan terpaksa membelanjakan wang baitulmal yang banyak bagi projek tersebut sehingga mengundang kemurkaan khalifah. Atas sebab itu, Ahmed bin Kathir terpaksa melarikan diri untuk mengelak dihukum bunuh sementara Ahmed dan Muhammad tidak lagi mendapat kedudukan istimewa dalam istana kerajaan Bani Abbasiyyah.

Dan perkara yang sama hampir menimpa Cobb apabila arkitek untuk misi asal, Nash mengkhianati beliau dan Arthur semata-mata untuk mengelak dari dibunuh Saito atau klien mereka, Cobol Engineering. Berikutan itu, klien baru mereka memberi peluang kepada Cobb untuk membunuhnya tetapi ditolak atas alasan itu bukan cara beliau beroperasi. Saito kemudian mengarahkan orang-orangnya menyerahkan Nash kepada Cobol, memberi tugas sebenar kepada Cobb dan mengingatkan beliau berhati-hati dalam memilih anggota krewnya.

SUMBER


Bumi Dan Lingkaran Api Pasifik

Lingkaran Api Pasifik atau Ring of Fire adalah suatu lingkaran yang mengelilingi lembangan laut Lautan Pasifik yang sentiasa berlaku gempa bumi dan letusan gunung berapi. Lingkaran ini berbentuk palam kuda yang bermula dari New Zealand, kepulauan Indonesia, Jepun, Alaska, Mexico sehingga ke Chile dengan kepanjangan 40,000 kilomketer. Lingkaran ini sentiasa berlaku aktiviti Bumi yang berterusan seperti pergerakan benua dan kelahiran gunung berapi. Ia terdiri daripada 452 buah gunung berapi di mana hanya 75% dalam status aktif .

Gempa bumi sentiasa berlaku di Bumi sebanyak 90% setahun dan 81% daripadanya berlaku di Lingkaran Api Pasifik. Sejak 11,700 tahun lalu sebanyak 22 buah gunung berapi terbesar meletus, juga di sekitar Lingkaran Api Pasifik.

Apakah yang menyebabkan berlakunya Lingkaran Api Pasifik? Lingkaran ini wujud kerana suatu fenomena yang dipanggil sebagai Pergerakan Tectonic Plate iaitu pergerakan dan perlanggaran kepingan kerak bumi yang telah lama bermula dari 3.5 billion tahun lalu. Dalam memahami aktiviti pergerakan kerak bumi, ada 3 jenis pergerakan namun yang saya utamakan adalah sejenis gerakan yang menjadi penyebab utama berlakunya lingkaran ini, iaitu Convergent Boundaries.

Convergent Boundaries (CB) adalah sejenis pergerakan atau istilah lebih sesuai adalah perlanggaran kedua-dua kerak bumi secara berdepan. CB sentiasa berlaku terutamanya di kawasan langgaran kerak lautan dan kerak benua (ocean – continent) di mana apabila perlanggaran itu berlaku, kerak lautan yang tanahnya lebih tumpas akan terbenam di bawah kerak benua. Kemudian benaman kerak itu menghasilkan geseran sesama kerak yang menjadikan gempa bumi berlaku. Kekuatan gempa bergantung kepada betapa ceteknya lokasi geseran tersebut. Semakin cetek geseran, semakin kuat gegaran. Kejadian Tsunami juga berlaku akibat kesan gempa di dasar laut.

Tambahan lagi, perlanggaran kedua-dua kerak akan menghasilkan jurang laut seperti Jurang Mariana yang terletak di barat Lautan Pasifik, jurang terdalam dunia dengan kedalaman 11,034 meter. Kerak yang terbenam itu akan dileburkan kemudian membentuk magma yang menggelegak bagi membebaskan diri ke permukaan bumi. Magma akan keluar melalui lohong retakan-retakan kerak benua yang terhasil oleh gempa seterusnya meletus keluar, membentuk gunung berapi. Gempa bumi kemudian disusuli dengan letusan gunung berapi adalah aktiviti tektonik yang buasa terjadi jika geseran kerak berlaku.

Terdapat sepuluh kerak lautan dan benua yang melakukan CB sehingga terhasilnya Lingkaran Api Pasifik: Pacific plate, Australian plate, Eurasian plate, Filipino plate, North American plate, Juan de Fuca plate, Cocos plate, Caribbean plate, Nazca plate, dan South American plate. Setiap kerak yang bertembung di lingkaran ada sejarahnya namun untuk artikel ini saya fokuskan sejarah aktiviti tektonik Lingkaran Api Pasifik di Asia Tenggara. Negara yang terlibat dan termasuk dalam zon lingkaran ini adalah kepulauan Filipina dan Indonesia.

Kepulauan Filipina

Pada tahun 1991, Gunung Pinatubo meletus menjadikan ia sebagai letusan kedua terbesar pada abad ke-20 Masihi. Tiada kehilangan nyawa berlaku dan berpuluh ribu rakyat telah selamat ditempatkan dari kawasan gunung tersebut. Namun kawasan keliling gunung Pinatubo rosak teruk di mana perumahan musnah akibat aliran lava, tebaran debu letusan yang menghasilkan kilat.

Gunung Mayon adalah gunung berapi paling aktif di negara Filipina. Kecuraman gunung itu rata-ratanya 35- -40ᵒ dan bahagian puncak membentuk sebuah kawah kecil. Sepanjang 500 tahun sebanyak 47 kali gunung ini meletus. Letusan pertama yang pernah direkodkan Filipina adalah pada tarikh 20 Julai 1766, selama 6 hari lamanya letusan itu berlaku.

Manakala Gunung Taal pula meletus sebanyak 33 kali sejak tahun 1572. Letusan paling teruk berlaku pada tahun 1911, meragut nyawa lebih beribu orang. Aktiviti letusan terakhir gunung ini berlaku sekitar 1965 hingga 1977. Walaupun gunung Taal telah tidak aktif dan dalam keadaan dorman namun gegaran seismic atau getaran bawah kerak masih aktif hingga tahun 2011.

Gunung berapi seterusnya adalah Gunung Kanlaon, gunung berapi aktif di Filipina Tengah dengan kekerapan letusan sebanyak 25 kali dari tahun 1866. Pada tarikh 10 Ogos 1996, gunung Kanloan meletus tanpa sebarang amaran, membunuh 3 orang pelajar dari 24 orang pendaki yang melakukan aktiviti pendakian iaitu Julian Green, Noel Tragico, dan Neil Perez.

Kepulauan Indonesia

Gunung berapi di kepulauan Indonesia adalah paling aktif yang berkedudukan tepat di Lingkaran Api Pasifik. Kepulauan ini terbentuk akibat perlanggaran ketiga-tiga kerak iaitu Eurasian plate, Pacific plate, dan Indo-Australian plate. Kepulauan Krakatau meletus pada tahun 1883, menjadikan gunung di Pulau Krakatau tersebut berupaya menghasilkan ‘kiamat kecil’ kerana taburan debu yang mampu menutupi hampir seluruh atmosfera selama berhari-hari dan letusan tersebut berpecah kepada 3 buah pulau kecil serta kewujudan gunung bernama Anak Krakatau.

Danau Toba pula adalah tasik volkanik yang lahir hasil dari letupan Toba dari 74,000 tahun lalu. Manakala Gunung Tambora mempunyai rekod letusan terburuk pada tahun 1815. Letusan gunung itu menyebabkan kegagalan aktiviti tuaian di Eropah Utara, USA, dan Kanada pada tahun seterusnya yang mana tahun itu digelar sebagai Year Without a Summer.

Di Pulau Jawa, Gunung Kelud dan Merapi adalah gunung berapi aktif yang bertanggungjawab atas kematian beribu-ribu orang. Sejak tahun 1000, Gunung Kelud meletus sebanyak 30 kali sehingga disenarai sebagai letusan gunung berapi terbesar dengan skala 5 dalan Volcanic Explositivity Index. Manakala Gunung Merapi meletus sebanyak 80 kali. Pada tahun 1995, organisasi I9nternational Association of Volcanology and Chemistry of the Earth’s Interior menamakan Gunung Merapi sebagai Decade Volcano kerana kekerapan tinggi dalam aktiviti volkanik.

Terkini, pada tarikh 28 September 2018, berlaku gempa bumi di Palu, Sulawesi Utara sehingga berlaku tsunami. Kemudian pada 3 Oktober 2018 iaitu 5 hari kemudian, Gunung Soputan yang berada pada jarak 590 kilometer dari Palu meletus. Ini menunjukkan bahawa aktiviti tektonik semakin aktif sehingga berlaku ketidakstabilan plat, mencetuskan peristiwa hitam itu.

Dulu Semenanjung Malaysia adalah sebuah lautan?

Kita bertuah bahawa Semenanjung Malaysia, Sabah dan Sarawak selamat dari kekerapan aktiviti tektonik kerana kedudukan yang berada luar Lingkaran Api Pasifik. Namun tahukah anda bahawa tanah Semenanjung Malaysia pada ratusan juta tahun dahulu adalah kawasan perlanggaran kedua-dua kerak benua? Pada 410 juta tahun lalu, terdapat sebuah lautan purba yang luas bernama Paleo-tethys. Pada 290 juta tahun kemudian, lautan purba tersebut perlahan-lahan ditutup saat kerak benua Sibumasu dari selatan (menjadi pantai barat) dan kerak benua Indochina dari utara (menjadi pantai timur) bertemu. Akhirnya Lautan Paleo-tethys ditutup sepenuhnya pada 205 juta tahun.

Perlanggaran kerak Sibumasu dan Indochina menyebabkan berlaku pengaktifan gunung berapi di bahagian timur iaitu kawasan Aring, Temerloh, Maran, dan Lipis dan juga kewujudan banjaran Titiwangsa. Pengaktifan tersebut menghasilkan pelbagai batu-batu mineral seperti kuartza dan emas. Kewujudan mineral tersebut masih wujud sebagai bukti bahawa semenanjung Malaysia pernah mengalami aktiviti volkanik. Fosil haiwan laut juga ditemui di Gua Musang iaitu fosil sotong bercangkerang dari spesis Frankites apertus dari zaman Trias iaitu 242 hingga 237 juta tahun, di mana haiwan dinosaur belum wujud lagi. Ini juga bukti utama bahawa lokasi Semenanjung Malaysia dahulunya adalah lautan.

Untuk para geologis, aktiviti tektonik di Bumi adalah aktiviti biasa bagi memastikan Bumi sentiasa ‘hidup’ dan sentiasa mendapat keseimbangan dala setiap gerakan kerak yang tiada penghujungnya. Namun, sebagai seorang manusia yang beragama terutamanya muslim harus mengingati kebesaran dan kekuasaan Tuhan yang mengatur Bumi sebagai makhluk-Nya.

Kejadian gempa bumi, tsunami dan letusan gunung berapi ada kesan negative dan positif. Walaupun kita melihat bencana tersebut dalam sudut negative, wujud sudut positifnya iaitu penghasilan mineral-mineral yang mampu memudahkan kehidupan manusia seperti batu-batuan yang boleh membentuk sebuah rumah dan pengeksploitasi logam untuk mencipta alat-alatan. Bencana ini juga melahirkan kerjaya-kerjaya kini seperti ahli geologi, ahli kaji mineral, dan ahli kaji gunung berapi. Untuk mengakhiri artikel ini, saya sertakan firman-firman dari Tuhan:

“Maka apabila datang (masa perlaksanaan) perintah Kami. Kami jadikan negeri kaum Lut itu tonggang balik (tertimbus segala yang ada di muka buminya) dan Kami menghujaninya dengan batu-batu yang dibakar, menimpanya bertalu-talu. Batu-batu itu ditandakan di sisi Tuhanmu (untuk membinasakan mereka), dan ia pula tidaklah jauh dari orang-orang yang zalim itu.” (Surah Hud: 82-83)

“Akhirnya mereka pun dibinasakan oleh letusan suara yang menggempakan bumi, ketika matahari terbit. Maka Kami jadikan negeri kaum Lut itu tunggang balik (tertimbus segala yang ada di muka buminya), dan Kami hujani atasnya dengan batu dari tanah yang dibakar. Sesungguhnya balasan azab yang demikian itu, mengandungi tanda-tanda bagi orang yang kenalkan sesuatu serta memerhati dan memikirkannya. Dan sesungguhnya , negeri kaum Lut yang dibinasakan itu, terletak di jalan yang tetap (dilalui) orang).” (Surah Al-Hijr: 73-76)

“Patutkah kamu berasa aman (Yakni tidak takut kepada Allah) yang pusat pemerintahanNya di langit; yang boleh menelan dan menimbus kamu, lalu bergegarlah bumi itu dengan serta merta (melenyapkan kamu di bawahnya).” (Surah Al-Mulk 67-16)

RUJUKAN:


UEC: Dilema Kerajaan Hari Ini

Sijil Peperiksaan Bersepadu (UEC) memang menjadi bualan hangat sejak dahulu namun semakin terserlah baru-baru ini selepas PRU 14. Hal ini demikian kerana janji yang diberikan oleh PH kepada Gabungan Persekutuan Pertubuhan Lembaga Sekolah-Sekolah Cina Malaysia atau di dalam bahasa Inggeris sebagai United Chinese School Committees Association of Malaysia (UCSCAM), manakala orang-orang Cina memanggilnya Dong Jiao Zong bahawa PH akan memberikan pengiktirafan kepada UEC sekiranya PH diberikan peluang untuk membentuk kerajaan baharu Malaysia menggantikan kerajaan BN (sebelum PRU14).

Di luar negara seperti United Kingdom, Amerika Syarikat, China, Taiwan, Singapura telah mengiktiraf UEC sebagai prasyarat kemasukan ke universiti di sana. Namun tidak begitu di negara yang masih belum (tidak) mengiktiraf UEC kerana UEC gagal mematuhi peruntukan seperti yang digariskan dalam Dasar Pendidikan Negara dan Akta Pendidikan Kebangsaan 1996 (Akta 550).

Saya tertarik membaca saranan GAPENA agar mata pelajaran Bahasa Melayu (istilah yang digunakan di sekolah-sekolah menengah persendirian Cina ialah ‘Bahasa Malaysia’) dan Sejarah dijadikan sebagai mata pelajaran wajib lulus jika UEC diiktiraf oleh kerajaan. Satu saranan yang sangat baik dan saya bersetuju. Akan tetapi, pada pandangan saya, saranan tersebut pasti akan ditolak mentah-mentah oleh pihak UCSCAM, khasnya oleh masyarakat Cina secara keseluruhannya.

Bukan disebabkan takut akan gagal. Saya tidak fikir mereka takut pada kegagalan bagi kedua-dua mata pelajaran tersebut. Bagi mereka yang sudah biasa dengan markah lulus minimum 60 markah, tidak akan ada masalah terhadap markah lulus minimum 40 markah. Jika berlaku penolakan mentah-mentah daripada mereka, penolakan itu adalah disebabkan oleh dasar pendidikan sekolah Cina yang mengutamakan bahasa Cina. Bukan itu sahaja, mereka juga mahu melindungi dan memelihara kelestarian bahasa mereka kerana sejak dahulu mereka sudah disemai dengan propaganda bahawa kerajaan Malaysia (BN khususnya UMNO) ingin memadam bahasa Cina sedikit demi sedikit. Sebagai masyarakat majmuk yang hidup dalam negara demokrasi, mereka berasakan bahawa pengutamaan bahasa Melayu dalam semua aspek di negara kita sesuatu yang tidak adil.

Atas alasan-alasan itu, UEC diwujudkan oleh Dong Jiao Zong (DJZ)  sejak tahun 1975. Peperiksaan ini merupakan alternatif bagi pelajar Cina yang tidak mahu berada dalam sistem pendidikan negara yang menggunakan bahasa Melayu sebagai bahasa pengantar. Sejak itu, pertambahan jumlah lepasan UEC semakin meningkat kerana masyarakat Cina memilih untuk menghantar anak-anak mereka belajar di sekolah-sekolah menengah persendirian Cina (SMPC).

Kini, ada SMPC yang mempunyai jumlah pelajar yang terlalu besar sehingga melebihi 7000 orang pelajar. Pertambahan pelajar dari tahun ke tahun menyebabkan timbulnya keperluan untuk mendapatkan pengiktirafan UEC bagi tujuan kemasukan ke IPTA di Malaysia. Untuk pengetahuan rakan-rakan, terdapat 61 buah SMPC di seluruh Malaysia:

Kedah (3)
Pulau Pinang (5)
Perak ((9)
Selangor (4)
Kuala Lumpur (4)
Negeri Sembilan (2)
Melaka (1)
Johor (9)
Kelantan (1)
Sabah (9)
Sarawak (14)
(Sebenarnya ada sebuah lagi di Kuantan, Pahang tetapi status sekolah tersebut masih kabur).

Saya tidak tahu pendirian kerajaan baharu kita. Saya kira kerajaan baharu kita masih dalam peringkat pemahaman atau mungkin penilaian tentang isu UEC ini. Akan tetapi, kalau pihak kerajaan sebelum ini, BN maksud saya, amat tegas dengan pendirian bahawa Kementerian Pendidikan Tinggi tidak akan mengiktiraf UEC untuk tujuan kemasukan ke IPTA sekiranya tidak mematuhi syarata-syarat yang telah ditetapkan. (Kalau saya tidak salah, salah seorang pemegang menteri utama kerajaan baharu ini merupakan antara pemimpin yang sangat tidak disukai oleh masyarakat Cina kerana ketegasan yang dimiliki oleh beliau berhubung hal UEC ini). (Terkini: Ketika artikel ini dinaikkan, Menteri Pendidikkan iaitu Dr Maszlee Malik mengatakan kerajaan sedia ada mahu mengiktiraf UEC dan tidak akan melakukan pusingan U)

Antara syarat tersebut termasuklah penilaian sijil itu perlulah dibuat oleh Lembaga Peperiksaan Malaysia (LPM) dan bukan dinilai oleh badan penilai sendiri selaras dengan Dasar Pendidikan Kebangsaan. Selain itu, mata pelajaran Bahasa Melayu dalam UEC perlu setara dengan mata pelajaran Bahasa Melayu pada peringkat SPM dan liputan sejarah negara dalam kurikulum UEC perlu selari dengan sejarah negara. Tanpa keakuran dan kepatuhan terhadap syarat-syarat ini, isu pengiktirafan ini akan berterusan melainkan kerajaan baharu ini ada hati untuk melonggarkan syarat-syarat tersebut atas dasar keadilan dan memelihara keharmonian negara.

Tuntutan pengiktirafan UEC pada kali ini benar-benar meletakkan kerajaan baharu dalam keadaan yang gundah-gulana. Hendak ditolak, risau sokongan masyarakat Cina hilang. Namun, jika diterima, bimbang kedaulatan dan kedudukan bahasa Melayu tercalar (macam dah calar pun). Janji yang ibarat menjerat leher sendiri ini perlu ditangani dengan sebijak dan sewaras yang boleh. Tariklah rambut daripada tepung dengan berhati-hati. Usah rambut putus. Jangan tepung berselerak.

Sekadar berpesan. Usaha untuk melestarikan bahasa masing-masing itu wajib namun sikap prejudis terhadap Dasar Pendidikan Negara dan terhadap Bahasa Melayu tidak seharusnya bersarang di dalam minda setiap warganegara Malaysia.


Kisah Gadis Jepun Bernama Arisa Yang Memeluk Islam

Sebut saja Jepun, ramai boleh mengaitkan Negara Matahari Terbit itu dengan teknologi terkini, sikap penduduknya yang ramah dan keindahan negara itu. Tetapi Jepun dengan Islam? Ah, pasti ada yang menggaru kepala.

Islam di Jepun

Tidak ramai tahu, pada satu ketika Jepun mempunyai hubungan rapat dengan kerajaan Islam sejak dari dahulu lagi. Antara kerajaan yang mempunyai hubungan sejarah dengan negara berkenaan ialah Kesultanan Melayu Melaka (melalui Ryukyu) dan Empayar Turki Uthmaniyyah.

Dan ia membawa kepada kemunculan komuniti Islam di negara berkenaan. Walaupun komuniti ini dianggap minoriti dalam negara di mana majoritinya merupakan penganut Shinto, itu tidak menghalang mereka menyemarakkan Islam di Negara Matahari Terbit itu.

Arisa

Salah seorang tokoh Muslim Jepun yang terkenal ialah seorang wanita bernama Nur Arisa Maryam. Seperti Ayana Jihye Moon (tokoh media sosial Muslim Korea), Arisa juga merupakan seorang tokoh media sosial Muslim Jepun yang terkemuka.

Ditanya tentang bagaimana beliau memeluk agama Allah itu, Arisa menceritakan pada satu ketika, dia merupakan seorang pelajar Pengajian Melayu di universitinya. Kebetulan, salah seorang pensyarahnya ialah seorang wanita berhijab yang berasal dari Indonesia.

Dia perasan cara kehidupan rakan-rakannya yang beragama Islam terutama dari cara mereka berfikir amat indah. Ini kerana menurutnya, walau apa saja yang berlaku, ingatan mereka terhadap Tuhan terus terpasak kukuh.

Minatnya mendorong Arisa mengambil kelas-kelas pengajian Islam untuk mendalami agama syumul itu. Dia juga perasan ramai rakannya yang berasal dari Malaysia dan Indonesia suka menggunakan perkataan Arab seperti Masya Allah (dengan kehendak-Nya) dan Insya Allah (dengan izin-Nya).

Dia mencuba mencari makna perkataan-perkataan itu dalam kamus Bahasa Melayu dan Bahasa Indonesia tetapi tidak menjumpainya. Pencariannya itu membawa kepada peristiwa dia memeluk Islam.

Reaksi keluarga

Bila ditanya reaksi keluarganya, pada awalnya ibunya merasa terkejut dan memutuskan hubungan dengannya selepas mendapat tahu dia memeluk Islam. Namun, Arisa tidak berputus asa dan sentiasa menjaga hubungan dengan keluarga terutama ibunya.

Usaha ini turut disokong oleh adik perempuannya. Adiknya memberitahu ibu mereka walaupun Arisa kini berpegang dengan agama lain, dia masih lagi orang yang sama dan tidak pernah berubah sama sekali. Ini membolehkan hubungan mereka berdua kembali pulih dan ibunya menerima keislaman Arisa.

Arisa mendedahkan tidak semua orang di Jepun menerima dengan mudah apabila ahli keluarga mereka memeluk Islam. Ini berikutan stigma negatif dalam kalangan orang Jepun terhadap Islam masih wujud ditambah dengan sikap jahil masyarakat terhadap agama itu sendiri.

Atas sebab inilah, ramai memilih mengkaji agama dan memeluk Islam secara senyap-senyap kerana bimbang ditolak dan diejek orang. Tetapi dalam kes Arisa, dia bernasib baik kerana rakan-rakannya memandang keislamannya dari sudut positif.

Malah tambahnya lagi, pengislamannya turut menukar persepsinya terhadap kehidupan. Menurut Arisa, sebelum memeluk Islam, dia merasa terbeban dengan jangkaan tipikal masyarakat iaitu belajar, bekerja, berkahwin dan membina keluarga.

Dia melihat jangkaan masyarakat Jepun ini sebagai menyesakkan dan tidak memberinya harapan.

Tetapi sebaliknya selepas dia memeluk Islam, barulah dia tahu kehidupan pada akhirnya hanyalah ladang untuk negara akhirat. Malah, ia juga membuatkannya lebih bersabar apabila diuji.

Perkongsian pengalaman

Bila diminta mengulas reaksi masyarakat Jepun terhadap komuniti Muslim Jepun, dia mengakui tidak banyak tempat yang wujud bukan saja untuk beribadat tetapi untuk mendapatkan makanan halal.

Namun pada masa sama, Arisa merasa bersyukur kerana negaranya itu semakin menerima diversiti dalam kehidupan termasuk komuniti Muslim Jepun.

Ketika ini, Arisa sedang menyambung pengajiannya di UK untuk mendalami agama dan merealisasikan cita-citanya sebagai seorang ulama. Selain itu, dia turut menggunakan laman media sosial dan blog untuk berkongsi pengalamannya terhadap Islam.

Tanpa diketahui Arisa, hantaran-hantarannya menarik perhatian ramai orang termasuk individu yang pernah mengalami pengalaman sama sepertinya. Dan ada antara mereka yang kemudiannya memeluk Islam terima kasih kepada hantaran-hantarannya itu.

Kini, dia berkongsikan pengalaman hidupnya menerusi Instagram yang digabungkan dengan budaya Jepun. Akaun Instagram @japanesemuslimahinuk ialah komik pengalaman hidupnya memeluk Islam yang disampaikan dalam bentuk komik manga.

Manakala akaun @nurarisamaryam pula berkisar tentang perkongsian aktiviti hariannya.

RUJUKAN:

Lubis, Adin. (2019). The Story of a Converted Japanese Muslim Woman: “Japan is Becoming More Accepting of Diversity”. Mvslim.com. https://mvslim.com/the-story-of-a-converted-japanese-muslim-woman-japan-is-becoming-more-accepting-of-diversity/


Apa Akan Jadi Kalau Amerika Teruskan Willow Project?

US sekarang dah jauh tinggalkan Arab Saudi dari segi oil production. Tu tanpa Willow Project. Kalau buat projek ni? Lagilah banyak US akan hasilkan. Jadi asal tak buat jer? Sebelum ulas panjang, saya kena bagitau satu benda dulu. Ramai salah faham kenapa US jadi pengeluar minyak terbesar dunia.

Tak. US tak jadi pengeluar terbesar ‘sebab curi minyak Iraq’. Memang ada korupsi dalam kerajaan Iraq pasca-Saddam. Antara 2003-2021, sebanyak AS$150 bilion diseludup keluar (Tawfeed, 2021). Tapi itu duit. Bukan minyak mentah. Duit tu disonglap banyak pihak. Bukan US semata-mata.

US jadi oil power sebab rizab buminya kaya dengan minyak. Top 10 paling banyak, ikutlah standard EIA, OPEC atau BP sekalipun. Saban zaman, Dunia Arab dah hilang dominasi utama dalam industri minyak. Sebab teknologi makin maju. Kos pula makin turun. Maka US boleh produce sendiri.

Dulu Dunia Arab sekat perdagangan minyak, US patah kaki terus. Sekarang?

In short: US ni merdeka dari segi bahan api (energy independent). Masih terkesan kalau ada gangguan. Tapi takkan patah terus. Semua sebab US sendiri cipta teknologi rekahan hidraulik (hydrofracturing). Teknologi ni betul-betul gamechanger untuk US. Saya rumuskan:

“US terlalu merdeka bahan api sampai geng environmentalists boleh bising pasal impak alam sekitar.”

Bayangkan. Minyak ni semua orang perlu. Tapi ada geng selamba jer bawa hujah menentang industri minyak dan geng ni ada sokongan besar. Tu betapa US ni energy independent. Setiap tahun pula ada yang cakap US akan habis minyak. US akan habis gas asli. Ramai cakap US akan habis sumber ni sekitar 2000-an (Meyer, 2022). Tapi sampai harini, US oil power.

Dah ada gambaran jelas ni, boleh kita sama-sama faham pasal Willow Project… dan juga kontroversinya. Alaska ni sangat kaya dengan minyak. US beli negeri ni dari Rusia pada tahun 1867 bayar $7.2 juta ($151 juta nilai sekarang). Masa tu orang US marah gila. Kata mereka, “US beli tanah tak boleh pakai”.

Ya lah. Tempat tu kan sejuk gila. Nak tanam satu mende takkan tumbuh. Bagi side Rusia pula, Tsar Alexander II tak dapat nak maintain Alaska. Populasi Rusia kat situ cuma ada 800 orang jer. Climate pula sangat teruk (jauh lagi teruk banding zaman sekarang). Teknologi tak ampuh. Kapal kayu tersiksa nak harungi Laut Bering.

Dah tu Rusia kalah pada tangan Uthmaniyah+ dalam Perang Crimea. Duit nak habis. Satu lagi, US masa tu benci British. Jadi Rusia dan US sebenarnya allies masa tu. Jadi nampak macam idea bagus kalau jual. Ulang balik, “nampak macam”. Lepas jual, Rusia rasa lega.

Tapi tu cuma perasaan sekejap jer.

Pakar mereka anggarkan Alaska bernilai AS$10 juta jer. Runding dapatlah AS$7.2 juta. Sekali tengok 29 tahun kemudian, mereka mula berputih mata. Sebab George Carmack dan Skookum Jim jumpa emas punya banyak! Sensasi habis sampai jadi gold rush.

Asalnya mereka rilek dulu. Sebab nak lombong memang susah.

Kos tinggi:

Mengancam nyawa lagi. Tapi dalam masa tiga tahun, pelombong-pelombong US turunkan $29 juta. Sebab emas kat Alaska sangat padat.

Susah nak keluarkan. Tapi kalau dah keluarkan, dapat banyak. Ni belum kira arang batu, kuprum, zink, perak dsb. Dan belum kira minyak lagi.

Tahun 1968, US jumpa minyak kat Alaska. Lagilah Rusia berputih mata. Masa tu dah jadi musuh. Jumpa minyak sini sana… dan timbul isu berkaitan alam sekitar. Sebab banyak juga minyak ni ditemui dalam kawasan rizab haiwan liar. Salah satunya adalah Arctic National Wildlife Refuge (ANWR).

Kawasan ANWR ni sedikit besar dari Sabah. Khas untuk haiwan. Dan kat sini jugalah jumpa minyak. Tak jauh dari ANWR adalah National Petroleum Reserve in Alaska (NPRA). Kawasan ni lagi besar dari ANWR. Tapi milik kerajaan bahawa Biro Pengurusan Tanah (BLM). Kat sinilah ConocoPhillips jumpa rizab minyak Willow project. ConocoPhillips plan nak buat 250 telaga minyak kat sini. Mereka nak berpakat dengan kerajaan US untuk bina segala infrastruktur diperlukan.

Jalan raya. Lapangan terbang. Pelabuhan sementara nak bawa kapal. Mencabar sikit kat situ sebab ada ubun abadi (permafrost). Geng environmentalist macam Earthjustice menentang projek ni. Sebab mereka dapati Willow project akan hasilkan karbon yang banyak. Tapi Team Biden dan parti-parti politik US amat menyokong Willow project. Maka dah ada pertembungan. Sebab nak go tu bukan mudah.

Betul, Willow project boleh bagi minyak lebih kurang 300,000 tong sehari. Banyak gila. $17 bilion tau nilai tu. Tapi masalahnya, projek ni akan buat pencemaran alam sangat teruk. Semua ni ditanggung kaum peribumi situ… dan haiwan kat hutan-hutan tebal Alaska. Kat situ jer ada 13 perkampungan peribumi. BLM dah berbincang dengan mereka ni. Setelah berbincang, ConocoPhillips diberi lesen untuk beroperasi kat situ.

Cuma cara perbincangan tu kita boleh persoalkan. Sebab kaum Nuiqsut dah bising. Walaupun semua kampung dapat duit mereka paling teruk menanggung kesan, sebab kedudukan mereka tu. Sangat hampir dengan zon operasi minyak (Nilsen, 2023). Jadi pihak Earthjustice dok bising kerana impak persekitaran sangat teruk.

Serupa asap dua juta kereta kat situ. Bunyi pun satu hal – akan mengganggu haiwan. Dan paling teruk sekarang ni, Biden tak boleh buat apa-apa selain bagi ‘kelulusan operasi’. Sebab kelulusan asal dah termeterai zaman Trump. Waktu tu Conoco boleh buat lima drill pad. Biden kurangkan jadi tiga. Kalau Biden halang, Conoco boleh heret US ke mahkamah. Confirm menang.

Bila menang tu, Conoco akan dapat pampasan berbilion (dan kelulusan projek) daripada duit pembayar cukai. Jadi buat masa ni, Conoco terima injunction untuk stop operation selama setahun. Tak pasti selama mana operasi ni boleh dihalang. Tengok pada cara, projek ni susah nak halang. Geng pro-Willow ni sangat suka projek ni. Sumber minyak sangat banyak. Puak kerajaan Alaska lagilah suka. Ekonomi Alaska dah slow sejak kebelakangan ni. Willow akan bagi anjakan.

Biden tahu benda ni. Sebab tu Team Biden menjaga hati Lisa Murkowski dan Mary Peltola. Mereka ni wakil rakyat sangat penting bagi Biden. Walaupun Republicans, mereka mudah sokong agenda Democratic atas nama “nation-building”. Masa runding debt default ni pun, Murkowski dan Peltola menyokong Biden.

PBAKL dah tamat. Kami kembali beraksi di Shopee macam biasa. Buku-buku kami boleh dibeli di bit.ly/bukupatriots

RUJUKAN:

Meyer, R. (2022, Mac 8). America Is the World’s Largest Oil Producer. So Why Is Losing Russia’s Oil Such a Big Deal? The Atlantic.

Nilsen, E. (2023, Mac 14). The Willow Project has been approved. Here’s what to know about the controversial oil-drilling venture. CNN.

Tawfeeq, M. (2021, Mei 23). Iraq estimates that $150 billion of its oil money has been stolen from the country since US-led invasion of 2003. CNN.